Rozchody s priateľmi bývajú náročné. Osem dôvodov, kedy by ste ich mali zvážiť

Ako spoznáte, že vaše priateľstvo smeruje k zániku?

Nechceme sa ich vzdať, pretože v našom živote strávili príliš veľa času a mali naň významný dopad. Alebo si podrobne pamätáme všetky pozitívne chvíle, ktoré sme spolu zažili a nerozumieme, čo sa zmenilo. Vzťahy s kamarátmi sú rovnaké, ako akékoľvek iné. Môžu prechádzať sínusoidami a aj rozchodmi. V tých lepších prípadoch ich máme na celý život, v tých horších ich označujeme ako toxické. Každý vie najlepšie vycítiť, kedy sa priateľstvo zmení na bremeno a príde potreba dať si na nejaký čas pauzu, hoci niekedy si pravdu pripúšťame ťažko. Niektoré náznaky však môžu pomôcť rozpoznať, či je takýto vzťah ešte prospešný alebo naopak. Keď ste so svojou kamarátkou alebo kamarátom, cítite, že sa nesprávate prirodzene a tak ako obvykle. Spoločný čas vás vyčerpáva, berie vám energiu, na stretnutia sa až tak veľmi netešíte a po nich sa objaví príliš veľké prázdno alebo znechutený pocit? Je na čase toto priateľstvo prehodnotiť. Kamarátske vzťahy a putá by mali podnecovať a povzbudzovať to najlepšie v nás, nie naopak. V kvalitnom priateľstve funguje rovnováha. Dávate aj prijímate. Vyrozprávate sa napríklad o tom, ako vás nahnevala sestra a naopak, vypočujete si problém z práce. Ak si však vaša priateľka či priateľ uchmatne väčšinu času vo vašej konverzácii, recipročný proces nefunguje tak, ako by mal. Naznačuje to, že vaša blízka osoba nie je ochotná poskytnúť vám dostatok priestoru na sebavyjadrenie. Možno je to len prechodné obdobie, v rámci ktorého prežíva ťažké chvíle a potrebuje bútľavú vŕbu. Ak je to však konštantný stav, takéto priateľstvo má určite viac nevýhod. Možno ste celé roky zdieľali svoje najväčšie tajomstvá, hovorili si všetko, čo ste mali na srdci a bez problémov ste sa vzájomne emocionálne otvorili. Ak sa z tohto všetkého stal problém a už sa necítite uvoľnene, keď to máte urobiť, alebo ste svojej kamarátke či kamarátovi prestali z akéhokoľvek dôvodu dôverovať, mali by ste zvážiť, čo je za tým. Ak je táto prekážka dlhodobá, je možné, že váš vzťah stratil svoj základný pilier. To sa môže prejaviť napríklad neustálou snahou byť lepší alebo lepšia ako vy. Ak je vaše priateľstvo o súperení a snahe tej druhej osoby prekonať vás v akomkoľvek aspekte života, mali by ste zvážiť rozhodnutie ísť každý svojou cestou.Terapeutka Marni Feuermanová pre Huffington Post uviedla, že priateľstvo, v ktorom jeden z dvojice žiarli a závidí, sa stáva toxickým. „Skutočný priateľ by bol šťastný z vašich úspechov a všetkého, čo sa vám podarí. Chcete predsa niekoho, kto podporí vaše sny a životné ciele,“ radí. Už nemáte takú silnú potrebu sa stretávať často a pravidelne, a spoločne strávený čas je takmer náhodný. Plány išli bokom, pretože ste zrazu príliš zaneprázdnená a všetko ostatné je dôležitejšie. Ak si užívate prítomnosť svojho kamaráta či kamarátky, nie je problém zaradiť do harmonogramu aj spoločný program. Znakom, že by ste to mali zabaliť (alebo s tým niečo urobiť) je fakt, že sa zrazu neviete dohodnúť a zladiť, prípadne sa o to ani nesnažíte. Ak sa už konečne stretnete, sledujte, či si tieto chvíle vlastne užívate, či si máte čo povedať alebo už prestávate mať spoločné záujmy a ciele. Niekedy sa stáva, že postupným prirodzeným vývojom sa u človeka zmenia aj jeho preferencie v priateľoch a ľuďoch, ktorých chce mať okolo seba. Spomeniete si, kedy ste spolu strávili kvalitný čas bez toho, aby sa to skončilo katastrofou? Raz za čas je v poriadku sa odviazať, ak sú však vaše stretnutia iba o tom, že skončíte v horšom stave, než ste boli predtým, môže to byť výstražným svetlom. Z dlhodobého hľadiska má takýto vzťah skôr negatívny potenciál v otázke emocionálnej, fyzickej, finančnej či spoločenskej. Nenechajte sa vtiahnuť do sebadeštrukčnej špirály. Buď svojej priateľke či priateľovi podajte pomocnú ruku, alebo zo vzťahu vycúvajte. Každý v živote prežíva lepšie aj horšie chvíle a je normálne sa o ne podeliť. Ak je však vaše kamarátstvo len o tom, že spolu neustále riešite problémy a zabúdate prežívať aj šťastné chvíle, nie je to v poriadku. Stretnutia, na ktorých sa vaša kamarátka alebo kamarát neustále sťažujú, vás môžu vtiahnuť do ich negatívnej bubliny aj vtedy, ak v skutočnosti prežívate niečo pekné. Môže to nakoniec skončiť tak, že vašu šťastnú náladu zruinuje ich nechuť spoločne prežívať vašu radosť a spokojnosť. Priatelia by si mali byť oporou a naučiť sa rozumieť potrebám a záujmom toho druhého. Ak všetko, čo urobíte, je podľa druhej strany zlé, nesprávne a cítite sa nepochopená, akú rolu tu ešte zohráva pre priateľstvo typická blízkosť? Prehodnoťte, či vám vlastne stojí za to očakávať podporu vo vašich rozhodnutiach a celkovom živote, bez zásadnej odozvy, akú by mal dobrý priateľ poskytnúť.


Pri delostreleckom cvičení zahynul juhokórejský vojak, šiesti utrpeli zranenia

Z jednej húfnice vyšľahli počas cvičenia plamene.

SOUL. Jeden juhokórejský vojak prišiel v piatok o život a ďalších šesť utrpelo zranenia pri explózii počas delostreleckého cvičenia na strelnici neďaleko hranice so Severnou Kóreou. Informovala o tom juhokórejská armáda. K výbuchu došlo na strelnici armádnej jednotky v hraničnom meste Čchorwon, približne 90 kilometrov od Soulu. Sedem zranených vojakov previezli do nemocnice, pričom 27-ročný rotmajster pri prevoze zomrel. Podľa jedného z armádnych dôstojníkov plamene vyšľahli počas cvičenia zvnútra jednej samohybnej húfnice a zranili vojakov. Armáda začala celý prípad vyšetrovať. Na cvičení použili desať samohybných húfnic K-9 Thunder, dodáva agentúra Jonhap.


Trump chce novú zmluvu o jadrových zbraniach, počíta aj s Čínou

Pôvodná zmluva medzi Ruskom a USA má vypršať v roku 2021.

WASHINGTON. Experti Bieleho domu pripravujú na pokyn prezidenta Donalda Trumpa návrh novej zmluvy o obmedzení strategických zbraní, ktorá by nahradila dohodu podpísanú v roku 2010 v Prahe. Oznámila to v piatok americká televízia CNN s odvolaním sa na svoje zdroje v Bielom dome. Budúca dohoda by podľa prezidentovho projektu mala zahŕňať nielen jadrové prostriedky USA a Ruska, ale najnovšie aj Číny. Pražská zmluva nazývaná START, ktorú podpísali vtedajší prezidenti Barack Obama a Dmitrij Medvedev, má vypršať v roku 2021. Arzenál Spojených štátov a Ruska obmedzila zhruba o tretinu na 1550 strategických jadrových hlavíc rozmiestnených na maximálne siedmych stovkách odpaľovacích zariadeniach. Predĺžená môže byť o päť rokov, ale Trump chce radšej dojednať zmluvu nanovo, uvádza CNN. Rusko je pripravené rokovať o novej Dohode o znížení počtu strategických zbraní START so Spojenými štátmi a s Čínou. V piatok to pre novinárov v Moskve povedal námestník ministra zahraničia Sergej Rjabkov. Podľa jeho slov Moskva pozorne sleduje americké správy, podľa ktorých by Spojené štáty chceli uzavrieť novú dohodu o strategických zbraniach s Ruskom aj s Čínou. Rjabkov v tejto súvislosti povedal, že sú "ochotní" o návrhu rokovať. Rjabkov tiež uviedol, že Rusko "by chcelo presvedčiť" USA, aby prijali spoločné vyhlásenie, v ktorom odsúdia akékoľvek používanie jadrových zbraní. Vyjadrenia Rjabkova prichádzajú len niekoľko mesiacov po tom, čo Spojené štáty formálne odstúpili od kľúčovej Zmluvy o jadrových zbraniach stredného doletu (INF) z roku 1987. Rusko tento krok nasledovalo, pričom krajiny sa navzájom obviňujú z porušovania zmluvy. Zmluvu START podpísali prezidenti Ruska Dmitrij Medvedev a USA Barack Obama v apríli 2010 v Prahe. Dohoda obmedzuje počet rozmiestnených bojových hlavíc v oboch krajinách na 1550, čo je asi o 30 percent menej ako limit stanovený v roku 2002. Výrazne znižuje aj počet nosičov, teda bombardérov, ponoriek a rakiet, kde sú limity stanovené na 700 kusov. Vypršať má v roku 2021.


Pri kostole v Bosne našli vyvesenú vlajku teroristov. Obyvatelia sa boja

V meste Tuzla ide o druhý podobný incident, predtým zvesovali vlajku Islamského štátu.

TUZLA. Obyvateľov bosnianskeho mesta Tuzla znepokojilo vyvesenie zástavy teroristickej organizácie Kaukazský emirát. Vyvesili ju v nedeľu na predmestí Ljubače, kde žijú väčšinou Chorváti, a to v blízkosti katolíckeho kostola. Uviedlo to internetové vydanie denníka Večernji list. Neskôr zástavu odstránili a zatiaľ sa nevie, kto ju vyvesil. Obyvatelia žiadajú o dôkladné vyšetrenie incidentu aj vzhľadom na to, že len nedávno sa na stene miestneho úradu v Tuzle objavil nápis s menom extrémistickej organizácie Islamský štát. Prípad vyšetruje polícia a miestne úrady v Tuzle, pretože chorvátska populácia vníma uvedené incidenty ako potenciálnu hrozbu, uviedol bosniansky denník Dnevni Avaz. Povstalecká skupina Kaukazský emirát operuje v ruských oblastiach severného Kaukazu. Jej zámerom je "oslobodiť" túto časť Ruska od nadvlády Moskvy a zaviesť tam islamský emirát. Tento cieľ je spoločný s IS, ktorý si vďaka intenzívnej propagande získal množstvo sympatizantov a nasledovníkov aj z radov iných džihádistických hnutí operujúcich v rôznych krajinách.


Trump v tom má jasno. Všetko sa v Amerike darí, kazí to len General Motors

Pre zatvorenie závodu v Ohiu je prezident nešťastný, píše na Twitteri.

WASHINGTON. Americký prezident Donald Trump kritizoval automobilku General Motors (GM). Dôvodom je zatvorenie závodu v meste Lordstown v Ohiu. Trump v nedeľu (17. 3.) večer napísal na Twitteri, že v telefonáte so šéfkou GM Mary Barrovou ju vyzval, aby zabezpečila pokračovanie výroby v závode v Lordstowne, ktorý bol odstavený pred vyše týždňom. "Nie som šťastný, že je zatvorený, keď všetko ostatné v našej krajine zažíva boom," uviedol Trump. Dodal, že vyzval šéfku GM, aby koncern závod predal, alebo čokoľvek urýchlene urobil. "Ona obvinila odbory UAW. Mne je to jedno, ja to len chcem otvorené!" Trump v nedeľu takisto napísal, že Toyota investuje v USA 13,5 miliardy USD (11,94 miliardy eur) rovnako ako ďalšie automobilky. "GM musí konať rýchlo. Čas je veľmi dôležitý!" Odborová organizácia United Auto Workers (UAW), ktorá podala žalobu proti rozhodnutiu GM ukončiť produkciu modelu Cruze v Lordstowne, poďakovala Trumpovi za to, že bojuje spoločne s nimi proti GM. "Sme otvorení rokovaniam so všetkými zainteresovanými partnermi, ale naďalej sa sústredíme predovšetkým na našich zamestnancov a na to, aby sme im ponúkli pracovné miesta v závodoch s rastovými možnosťami," uviedla automobilka GM vo svojom vyhlásení. Posledný Chevrolet Cruze zišiel z výrobnej linky v Lordstowne 6. marca. Je to prvý z piatich závodov v Severnej Amerike, kde sa tento rok ukončí produkcia. Ukončenie výroby v Lordstowne znamená škrtnutie 1500 pracovných miest v závode. GM utlmoval produkciu v závode od roku 2017, dôvodom bol pokles dopytu po malých autách. Koncern naďalej vyrába model Cruze v Mexiku pre ostatné trhy, ale nie pre USA. Automobilka uviedla, že vyše 400 zamestnancov závodu prijalo ponuky pracovať v iných závodoch GM. Dodala, že pracovné miesta v iných montážnych závodoch sú k dispozícii pre každého, kto je ochotný sa presťahovať. V závode v Lordstowne sa od jeho otvorenia v roku 1966 vyrobilo vyše 16 miliónov vozidiel, vrátane takmer dvoch miliónov áut Chevrolet Cruze, ktoré sa tu produkovali od roku 2010.


Pripravoval deti na teroristické útoky. Londýnsky súd mu vymeral 25 rokov

LONDÝN. Na najmenej 25 rokov väzenia až doživotie odsúdili v Británii v utorok samozvaného učiteľa Umara Haqua, ktorý pripravoval na uskutočňovanie teroristických útokov ešte len 11-ročné deti. Informovala o tom spravodajská televízia Sky News. Haque mal v úmysle využiť pri útokoch na približne 30 londýnskych lokalít vrátane Big Benu, medzinárodného letiska Heathrow, bánk či nákupných stredísk strelné zbrane, ako aj autá naložené výbušninami. Polícia uviedla, že niektorí z členov Haquovej "detskej armády", ktorú sa pokúšal vytvoriť, sa ho veľmi báli a označila ho za "skutočne nebezpečnú osobu", ktorá mohla "kedykoľvek začať konať". Špecializovaní sociálni pracovníci, ktorí vypracovali profily deviatich Haquových "zverencov" vo veku 11-13 rokov, uviedli, že deti okrem iného trpeli "nočnými morami". Sudca, ktorý nad Haquom vyniesol rozsudok, ho označil za jedinca "so záľubou v ovládaní iných", "narcistu" a "nebezpečného klamára". Umar Haque bol tiež obžalovaný z toho, že sa pokúšal o radikalizáciu detí v mešite a na dvoch školách. Nacvičoval s nimi scenáre útokov a púšťal im videá zachytávajúce brutálne vraždy rukojemníkov. Podľa londýnskej Metropolitnej polície bolo "jeho cieľom vytvoriť detskú armádu". Haque, ktorého zatkli vlani v máji, sa počas procesu označil za nevinného a povedal, že síce podporuje Islamský štát, ale útoky reálne neplánoval. Londýnsky súd ho uznal za vinného z prípravy teroristických útokov. Zároveň s ním usvedčil ďalších dvoch mužov, ktorí mu pomáhali.


Správy od štátu bez e-občianskeho ponúka aj Zelená pošta

S podobným riešením prišlo aj občianske združenie Slovensko.Digital.

BRATISLAVA. O viac ako mesiac prejde všetka úradná komunikácia podnikateľov so štátom na online formu. Tisíce subjektov však zatiaľ ostáva nepripravených. Startup Zelená pošta spúšťa službu, ktorá im umožní prijímať správy zo štátnej elektronickej schránky bez vybavovania občianskeho preukazu s čipom, čítačky kariet a inštalácie programov. "Po vlastných skúsenostiach s ergonómiou a používateľským komfortom štátnej elektronickej schránky, s procesom aktivácie a používania sme hľadali riešenie, ako jednoduchšie sprístupniť tieto správy," uviedol výkonný riaditeľ Zelenej pošty Adrián Csuba. V Zelenej pošte štatutár nepotrebuje na prijímanie správ doručených do e-schránky nový elektronický občiansky preukaz s čipom a bezpečnostným osobným kódom, ani elektronickú čítačku a inštaláciu softvérových programov. "Štatutár sa musí len zaregistrovať na našej stránke a stiahnuť si splnomocnenie, ktoré pred notárom podpíše a pošle späť na našu adresu. Následne dostane notifikačný email o aktivácii. Potom už bude prijímať správy doručené do štátnej elektronickej schránky vo svojej schránke v Zelenej pošte," opísal Csuba. Aktivovať si možno aj automatické poštové zasielanie správ. S podobným riešením prišlo aj občianske združenie Slovensko.Digital, služba GovBox je však spoplatnená. Služba Zelenej pošty je dostupná zadarmo s výnimkou poplatku notárovi a poplatku za doručenie splnomocnenia. Vyvinutie služby stálo startup približne 12-tisíc eur. Cez Zelenú poštu bude možné správy z elektronickej schránky len prijímať. "Pokiaľ teda štatutár bude chcieť niečo odosielať, tak nami odporúčaný spôsob stačiť nebude. V tom prípade to bude musieť spraviť prostredníctvom Slovensko.sk a bude potrebovať aj nový občiansky preukaz a elektronickú čítačku," upozornil Csuba.


Pchjongjang sa zrejme pripravuje na raketovú skúšku, hlási Južná Kórea

Severná Kórea v nedeľu uskutočnila v poradí šiesty a doposiaľ najsilnejší test jadrovej zbrane.

SOUL. Kórejská ľudovodemokratická republika (KĽDR) sa pravdepodobne pripravuje na ďalšiu skúšku balistickej medzikontinentálnej rakety. Informovala o tom v pondelok agentúra AP s odvolaním sa na vyhlásenie juhokórejských ozbrojených síl. Predstaviteľ juhokórejského ministerstva obrany zároveň uviedol, že sila výbuchu pri skúške jadrovej zbrane, ktorú v nedeľu uskutočnil Pchjongjang, predstavovala približne 50 kiloton trinitrotoluénu. Bol to v poradí šiesty a doposiaľ najsilnejší test jadrovej zbrane, aký Severná Kórea uskutočnila. Podľa severokórejskej televízie išlo o skúšku vodíkovej bomby. Južná Kórea na jadrovú skúšku Pchjongjangu reagovala v pondelok leteckým cvičením s ostrými streľbami, ktorého cieľom bola simulácia útoku na hlavný severokórejský jadrový polygón.


Sólymos rokuje v Luxemburgu o plastoch aj zmene klímy

Novela zákona o odpadoch zakáže uvádzať na slovenský trh jednorazové plastové výrobky.

BRATISLAVA. Boj proti jednorazovým plastom, opätovné využívanie vody a klimaticky neutrálne hospodárstvo sú hlavné témy dnešného zasadnutia Rady ministrov EÚ pre životné prostredie v Luxemburgu, na ktorom Slovensko zastupuje minister László Sólymos. Ako informuje odbor komunikácie ministerstva životného prostredia, EÚ tento rok zaviedla nové prísne obmedzenia na používanie niektorých jednorazových plastových výrobkov. Práve boj proti jednorazovým plastom je jednou z priorít slovenského envirorezortu. Od januára 2018 sú spoplatnené ľahké plastové tašky a predajcovia majú povinnosť poskytovať ekologickejšiu alternatívu. Ďalšia novela zákona o odpadoch zakáže uvádzať na slovenský trh jednorazové plastové výrobky ako príbory, taniere, miešadlá či slamky. Zákaz jednorazových plastov by na Slovensku mal platiť o pol roka skôr ako nová európska smernica. V parlamente už prešiel aj zákon o zálohovaní PET fliaš a plechoviek, čo je tiež dôležité opatrenie v boji proti plastom. Slovenský envirorezort podporuje aktivity, ktorých cieľom je zmierňovanie dôsledkov klimatickej zmeny. Všetky zákony, ktoré envirorezort prijíma, sa klimatickej zmeny týkajú. Prvým čítaním parlamentu už prešla novela zákona o ochrane prírody, pretože naše lesy sú pre klímu zásadné. Novela zakazuje plošnú ťažbu a zároveň dáva skutočné kompetencie štátnym ochranárom. Ďalšou prioritou Ministerstva životného prostredia je ochrana vôd ako strategickej suroviny. Pre zmenu klímy sa dostupnosť vody stáva čoraz väčšou výzvou. Dôležité bude efektívnejšie využívanie najmä odpadovej vody na zavlažovanie. Už v súčasnosti sú na Slovensku stanovené kritériá pre závlahovú vodu z povrchových vôd, ktoré stanovujú limity, napríklad pre parazity či rôzne baktérie.


PREŠPORSKÉ DESATOROJančár sa rád prechádza po lesoparku vo Vrakuni

Riaditeľ Galérie mesta Bratislavy IVAN JANČÁR hovorí o tom, ako vníma Bratislavu.

V rubrike Prešporské desatoro odpovedajú zaujímaví Bratislavčania na rovnakých 10 otázok o svojom vzťahu k mestu. 1. Niekto Bratislavu vníma ako krásavicu na Dunaji, iný ako predmestie Viedne a niekto zas ako špinavú dieru s neochotnými ľuďmi. Čím je pre vás? „Bratislava je pre mňa bytostne dôležitým mestom. V nijakom inom by som nechcel žiť.“ 2. Čo na dnešnom Prešporku zbožňujete? „Staré Mesto a rôzne zákutia. A, samozrejme, Mirbachov palác. Mám úžasné šťastie, že od ukončenia štúdií som stále mohol pracovať v takom nádhernom a po rekonštrukcii fasády ešte krajšom, paláci.“ 3. A čo, naopak, z duše nenávidíte? „Takých developerov, ktorí dokážu bezohľadne stavať, často v úplnom rozpore s územným plánom. A úradníkov, ktorí im to umožňujú.“ 4. Každý má svoje obľúbené miesta, kde si rád prevetrá hlavu a uvoľní sa. Kde sú v Bratislave tie vaše? „S manželkou sa radi prechádzame po lesoparku vo Vrakuni, od ktorého neďaleko bývame. Úžasne sa dá ísť od nás na bicykli v krásnej prírode až k Danubiane, ktorá je fascinujúco prepojená s vodou.“ 5. Ako vnímate celomestskú parkovaciu politiku, ktorá dáva mestským častiam možnosť, aby si nastavili pravidlá samy, a uprednostňuje domácich pred mimobratislavskými? „V tom, že by Bratislavčania mali byť v tomto či v niečom inom, zvýhodnení, nevidím problém. Predsa tu žijú, platia dane a míňajú aj značnú časť svojich zarobených peňazí.“ 6. Dávna Pozsony bola multikultúrna. Až do vojny tu žili pokope Slováci, Nemci, Maďari, Česi či Židia. Dnes sa však mnohí obávajú a nechcú medzi seba pustiť iné národnosti. Je v Bratislave miesto pre migrantov a viete si tu napríklad predstaviť mešitu? „Nemyslím si, že by sme práve v Bratislave medzi seba nechceli pustiť iné národnosti. Skôr sú to obavy, že by prišli aj takí, ktorí nielenže nerešpektujú naše hodnoty, ale sú schopní sa dopúšťať aj teroristických útokov na nevinných ľuďoch. Žiaľ, práve mešity sa často stávajú centrom šírenia takých ideológií.“ 7. Okrem cudzincov tu býva mnoho národniarov z rôznych kútov Slovenska. Tí však všeobecne na Bratislavčanov nadávajú a nevraživosť funguje aj z druhej strany. V čom tkvie problém? „Osobne som nikdy takéto spory nemal. Ak sa aj táto téma vyskytla, tak len v rámci vzájomného priateľského naťahovania sa.“ 8. Potrebuje Bratislava metro? Prečo? „Vidím to skôr ako utópiu, najmä z finančného hľadiska. Určite by však výrazne odbremenilo dopravu, veď dopravné zápchy sú čoraz väčšie. A čo bude o 20 rokov?“ 9. Ktorému zaniknutému miestu v meste by ste znovu prinavrátili život a prečo? „Zuckermandlu. Poznám ho len z dobových záznamov, ale muselo mať osobitú atmosféru.“ 10. Povedzme, že máte k dispozícii stotisíc eur na to, aby ste v meste niečo zmenili. Do čoho by ste ich investovali? „Možno je to už choroba z povolania, ale do kvalitného umenia v bratislavskom verejnom priestranstve.“


Sneženie komplikuje dopravu, niektoré horské priechody sú pre nákladiaky uzavreté

Donovaly, Kremnické Bane a Šturec sú uzavreté pre autá nad 10 metrov.

BANSKÁ BYSTRICA. Pre husté sneženie sú aktuálne horské priechody Donovaly, Kremnické Bane a Šturec pre nákladnú dopravu nad desať metrov neprejazdné. V niektorých lokalitách ako Banská Bystrica, Banská Belá, Hronská Breznica, Zvolen, Vígľaš, Detva, Nitra, Važec, Štrba, Svrčinovec, Vlčkovce, Východná, Pastierske, Dechtáre a Kremnička obmedzuje silné sneženie dohľadnosť do 100 metrov. Ako ďalej informuje Slovenská správa ciest na svojej internetovej stránke, na niektorých úsekoch rýchlostných ciest R1 sa nachádza vrstva čerstvého až kašovitého snehu o hrúbke jeden až tri centimetre. Ide o úseky Nitra - Tekovské Nemce, Žarnovica - Lehôtka pod Brehmi, Žiar nad Hronom - Banská Bystrica, R2 obchvat Bánovce nad Bebravou, Pstruša - Kriváň, Budča - Zvolen, obchvat Ožďany, Tornaľa a R3 obchvat Horná Štubňa. Mrznúci dážď, poľadovica a neskôr aj husté sneženie spôsobovali vodičom v Banskobystrickom kraji veľké problémy od rána a podpísali sa pod značné dopravné kolízie. V dopoludňajších hodinách zaevidovala polícia v kraji 32 udalostí v cestnej premávke.


V kauze vraha Roháča majú podozrivého, je ním bývalý šéf maďarských plavcov

Slovenský kriminálnik dostal v Maďarsku doživotie.

BUDAPEŠŤ. Polícia v Maďarsku zadržala niekdajšieho dlhoročného prezidenta tamojšej plaveckej federácie Tamása Gyárfása pre podozrenie z objednania vraždy obchodného rivala Jánosa Fenyőa v roku 1998. Fyzickú likvidáciu vtedy takmer 44-ročného podnikateľa si mal Gyárfás objednať u šéfa tamojšej mafie Tamása Portika. Ten túto žiadosť presunul na slovenského kriminálnika a viacnásobného vraha Jozefa Roháča alias Potkana. Levičan v Budapešti zastavil Fenyővo auto a obeť zastrelil. Roháča v Maďarsku odsúdili na doživotie, objednávateľ bol však až dosiaľ neznámy. Gyárfás pôsobil na čele maďarského plávania v rokoch 1993-2016, činný bol aj vo svetových a európskych plaveckých organizáciách či Maďarskom olympijskom výbore. Z líderskej pozície tamojšej národnej federácie odstúpil v novembri 2016, iba niekoľko mesiacov predtým, ako krajina hostila majstrovstvá sveta v dlhom bazéne. Jeho odstúpenie dôsledne žiadala maďarská plavecká hviezda a trojnásobná olympijská víťazka Katinka Hosszúová. Šesťdesiatdeväťročný Gyárfás podnikal v oblasti médií a vybudoval jednu z najväčších maďarských spoločností v tomto odbore, ktorá zastrešovala populárne časopisy, noviny či televízne stanice. Jeho rivalita s Fenyőm, producentom sledovaného ranného programu v štátnej televízii, bola dobre známa.


Británia, Írsko a Severné Írsko budú rokovať o sfunkčnení severoírskej vlády

LONDÝN. Britská premiérka Theresa Mayová a jej írsky náprotivok Leo Varadkar sa v spoločnom vyhlásení zverejnenom v piatok zaviazali, že sa na základe rokovaní pokúsia obnoviť funkčnosť severoírskych vládnych inštitúcií a parlamentu. Informovala o tom spravodajská televízia Sky News. K dohode o spustení nového procesu rokovaní, ktorého by sa mali zúčastniť všetky väčšie severoírske politické strany, došlo po tom, čo bola v severoírskom Londonderry 18. apríla zavraždená 29-ročná novinárka Lyra McKeeová. "Dohodli sme sa na spustení nového procesu politických rozhovorov za účasti všetkých hlavných severoírskych politických strán, ako aj britskej a írskej vlády... Cieľom týchto rozhovorov bude rýchla obnova plnej funkčnosti demokratických inštitúcií na základe Belfastskej/Veľkopiatkovej dohody _ severoírskej vlády, parlamentu a Ministerskej rady Sever-Juh _, aby mohli efektívne slúžiť všetkým ľuďom, uvádza sa v spoločnom vyhlásení Mayovej a Varadkara. Severné Írsko sa od januára 2017 nachádza v politickej kríze. Ocitlo sa v nej po tom, ako sa republikánska strana Sinn Féin stiahla z vlády, ktorú na základe dohody o rozdelení moci tvorila spoločne s probritskou Demokratickou unionistickou stranou (DUP). Novinárka Lyra McKeeová zomrela na následky zranení hlavy, ktoré utrpela pri streľbe v severoírskom meste Londonderry. Neznámy strelec tam okolo 23.00 h miestneho času vypálil niekoľko rán smerom na policajtov a pri nich stojacu McKeeovú. Zranenú novinárku okamžite previezli do nemocnice, kde však svojim zraneniam podľahla.


Rusi bez France 24 a Deutsche Welle? Úrady hrozia odňatím licencie

MOSKVA. Ruský orgán pre dozor nad médiami pohrozil odňatím vysielacej licencie spravodajskej televízii France 24. Tento francúzsky spravodajský kanál totiž údajne porušuje ruský mediálny zákon, informovala agentúra AP. Príslušné varovanie zverejnila v piatok ruská Federálna služba pre dozor v oblasti telekomunikácií, informačných technológii a masmédií (Roskomnadzor) a zaslala ho formou listu aj samotnej televízii. Dozorný orgán podľa vlastného vyjadrenia zistil, že informácie šírené televíziou France 24 sú "pod kontrolou zahraničnej právnickej osoby". To je v rozpore s platným ruským zákonom, ktorý stanovuje, že zahraničné subjekty nemôžu mať viac než 20-percentný podiel v médiách pôsobiacich na území Ruskej federácie. France 24 vlastní prostredníctvom mediálneho holdingu francúzsky štát. Televízia má sídlo v Paríži a vysiela vo francúzskom, anglickom, arabskom a španielskom jazyku. Anglické vysielanie France 24 je v Rusku súčasťou programových balíkov miestnych satelitných televízií. Oznámenie Roskomnadzoru bolo zverejnené deň po tom, ako francúzska audiovizuálna rada (CSA) napomenula ruskú satelitnú televíziu RT, ktorá podľa nej zverejnila zavádzajúcu správu spochybňujúcu chemické útoky v Sýrii. RT podľa CSA v predmetnej správe chybne preložila vyjadrenia sýrskych civilistov. Agentúra Reuters okrem toho informovala o piatkovom vyjadrení výboru hornej komory ruského parlamentu, ktoré sa týka nemeckej verejnoprávnej spravodajskej stanice Deutsche Welle (DW). Poslanci avizovali, že požiadajú regulačné orgány o preskúmanie toho, či DW pôsobí v súlade s ruskými zákonmi. Člen výboru Igor Morozov pohrozil, že DW by mohla potenciálne prísť aj o licenciu na vysielanie v Rusku. Hovorkyňa ruského ministerstva zahraničných vecí Marija Zacharovová vo štvrtok obvinila Deutsche Welle zo zverejnenia "urážlivých článkov" na sociálnych médiách, uvádza agentúra Reuters.


Atletico Madrid vo Valencii vedenie neudržalo, zápas sa skončil remízou

V druhom zápase zdolalo Bilbao Leganés 2:1.

MADRID. Futbalisti Valencie remizovali v prvom kole španielskej La Ligy na domácej pôde s Atleticom Madrid 1:1. Hostí poslal v 26. minúte do vedenia Angel Correa po prihrávke od Antoina Griezmanna, v druhom polčase vyrovnal Rodrigo. CF Valencia - Atletico Madrid 1:1 (0:1)Góly: 56. Rodrigo - 26. Correa Bilbao - Leganés 2:1 (1:1)Góly: 27. Nolaskoain, 90.+ Muniain - 33. J. Silva


H&M dosiahol koncom roka rast tržieb aj zisku

Čistý zisk H&M za tri mesiace do konca novembra 2016 vzrástol o sedem percenta na 5,91 miliardy švédskych korún.

ŠTOKHOLM. Švédsky odevný reťazec Hennes & Mauritz (H&M) hlási za 4. kvartál svojho finančného roka 2015/16 nárast zisku a väčší, ako mu predpovedali analytici. Za lepší výsledok vďačí vyšším tržbám, a to aj v regiónoch, ktoré nepatria medzi jeho "tradičné" trhy. Čistý zisk H&M za tri mesiace do konca novembra 2016 vzrástol o 7 % na 5,91 miliardy švédskych korún (626,12 milióna eur) z 5,53 miliardy SEK v rovnakom období predchádzajúceho roka. Zisk H&M pred zdanením v sledovanom období stúpol na 7,41 miliardy SEK zo 7,04 miliardy SEK v období september-november 2015. Tržby spoločnosti, vrátane dane z pridanej hodnoty, sa v poslednom kvartáli uplynulého finančného roka zvýšili o 8 % na 61,10 miliardy SEK z 56,48 miliardy SEK. Predstavenstvo H&M navrhlo vyplatiť za minulý rok dividendy vo výške 9,75 SEK na akciu, ktoré sú rovnaké ako dividendy za predchádzajúci rok. Čo sa týka vyhliadok v novom finančnom roku, H&M upozorňuje na mierne negatívny vplyv menových kurzov a rastúcej inflácie na svoje nákupné ceny. H&M plánuje otvoriť v tomto roku 430 nových obchodov a rozšíriť on-line predaj do ďalších krajín.


V Turecku zadržali pracovníkov Amnesty International, vrátane šéfa pobočky

Sú podozriví, že používali aplikáciu ByLock. O tej turecké úrady tvrdia, že je využívaná prívržencami Fethullaha Gülena.

ISTANBUL. Turecké úrady zadržali v utorok vedúceho tureckej pobočky ľudskoprávnej organizácie Amnesty International (AI). V noci na stredu to vo svojom vyhlásení potvrdila aj samotná AI. Turecký denník Hürriyet napísal, že právnika Tanera Kiliča zadržali v utorok v Izmire v rámci vyšetrovania v radoch sympatizantov exilového duchovného Fethullaha Gülena, ktorého turecké vedenie obviňuje zo zodpovednosti za vlaňajší pokus o vojenský prevrat. Spolu s Kiličom zadržali ďalších 18 spolupracovníkov tureckej odnože AI. Podľa denníka sú podozriví, že vo svojich smartfónoch používali aplikáciu ByLock, o ktorej turecké úrady tvrdia, že je využívaná gülenistami. AI vo svojom vyhlásení spresnila, že polícia po Kiličovom zatknutí prehľadala jeho dom i sídlo AI v Izmire. Organizácia uviedla, že "skutočnosť, že Turecko v rámci poprevratových čistiek zatiahlo do svojej siete šéfa Amnesty International v Turecku, je len ďalším dôkazom, ako ďaleko je moc schopná zájsť a akou svojvoľnou sa stala". Generálny tajomník AI Salil Shetty upozornil, že Kilič sa dlhý čas zasadzuje práve za obranu toho druhu slobôd, aké teraz turecké orgány potláčajú. Od vlaňajšieho neúspešného pokusu o prevrat platí v Turecku výnimočný stav. V krajine zároveň prebiehajú politické čistky a zo štátnej služby a armády i súkromného sektora prepustili už vyše 100-tisíc ľudí; ďalších takmer 50-tisíc ľudí zatkli a obvinili z účasti na puči alebo z prepojenia na pučistov. Gülen žije dlhodobo v USA. Turecké vedenie žiada jeho vydanie, aby ho mohlo súdiť za zosnovanie vojenského prevratu a za snahy podkopať autoritu tureckej vlády a zosadiť ju. Gülen všetky tieto obvinenia odmieta a vlaňajší pokus o vojenský prevrat odsúdil.


Polícia k protestom: Do 16:30 preparkujte z bratislavského Starého mesta

Protestujúci budú pochodovať spred rozhlasu na Námestie SNP.

BRATISLAVA. Bratislavskí policajti upozorňujú vodičov na poobedňajšie obmedzenia dopravy. Tie súvisia so zabezpečením nerušeného priebehu piatkového verejného pochodu spred budovy Slovenského rozhlasu na Mýtnej ulici na Námestie SNP a následného verejného zhromaždenia. Informovala o tom hovorkyňa Krajského riaditeľstva Policajného zboru v Bratislave Veronika Slamková. "V piatok čase od 16:30 do ukončenia zhromaždenia je možné obmedzenie osobnej dopravy, prípadne mestskej hromadnej dopravy v bratislavskom Starom meste," priblížila Slamková. Polícia odporúča vodičom, ktorí počas dňa budú parkovať na uvedených miestach, aby si do 16:30 preparkovali svoje vozidlá na iné miesta, nakoľko to už potom pravdepodobne nebude možné. Dopravu v uvedených úsekoch bude usmerňovať polícia. "V tejto súvislosti vyzývame vodičov, aby rešpektovali pokyny polície a pokiaľ je to možné, aby na prejazd použili inú trasu," dodala Slamková.


Nemecko naďalej nebude prispievať Brazílii na ochranu pralesa

Nemecko nemá pocit, že sú peniaze dobre investované.

BERLÍN. Brazília v rámci sporu okolo ochrany amazonského pralesa naďalej nebude dostávať príspevky z Nemecka, ktoré boli zahrnuté do medzinárodnej klimatickej iniciatívy tamojšieho ministerstva životného prostredia. Oznámil to v stredu v Berlíne hovorca tohto rezortu, ktorého citovala tlačová agentúra DPA. "Nová podpora z rozpočtu spolkového ministerstva životného prostredia príde až vtedy, keď budeme mať odôvodnený dojem, že budú tieto peniaze aj dobre investované," povedal nemenovaný hovorca. Vyjadril sa tak deň po tom, ako sa nemecká ministerka životného prostredia Svenja Schulzeová stretla v Berlíne so svojím brazílskym rezortným partnerom Ricardom de Aquinom Sallesom. Schulzeová v auguste zmrazila vyplácanie príspevkov Brazílii a otvorila tiež tému prehodnotenia spolupráca s Brazíliou v rámci tzv. Amazonského fondu. Do tohto fondu nemecká vláda doteraz prispela 55 miliónmi eur, oveľa vyšší podiel však pochádza z Nórska. Brazílska vláda sa sporí s Nórskom, pričom požaduje zmeny v dozornej rade fondu. Schulzeová podľa jej hovorcu dala pri stretnutí so Sallesom jasne najavo uvedený postoj a požadovala zaistenie ochrany dažďového pralesa. Tú Nemecko považuje za "úplný stredobod celosvetovej ochrany klímy" a záležitosť, ktorá je "nakoniec aj v záujme brazílskeho hospodárstva". Brazílsky pravicovo-populistický prezident Jair Bolsonaro odkázal ešte v auguste Nemecku, že pokiaľ ide o ochranu amazonského pralesa, Brazília sa zaobíde bez peňazí z Berlína. Reagoval tak na oznámenie nemeckého ministerstva životného prostredia, že vzhľadom na prudký nárast odlesňovania v Amazónii prestane podporovať projekty na ochranu lesov a druhovej rozmanitosti v Brazílii. Podľa vtedajšej správy denníka Tagesspiegel išlo o príspevok vo výške okolo 35 miliónov eur.


Twiggy: Nebola som anorektička, jedla som ako kôň

Svojou ultraštíhlou postavou spôsobila revolúciu v móde a radikálne zmenila ideál krásy, tento rok oslávila 67 rokov.

Jej meno Leslie Hornbyová Lawsonová nepozná veľa ľudí. Preslávila sa pod prezývkou Twiggy. Je považovaná za prvú svetovú topmodelku. Niektorí kritici ju dodnes obviňujú z toho, že v šesťdesiatych rokoch presadila nový ideál extrémne štíhlej krásy. Mnohé dievčatá v túžbe vyzerať ako ona v tom čase prepadli anorexii. Twiggy však proti nezdravej štíhlosti protestuje, sama vraj cielene nikdy nehladovala. Jej rodinu trápilo, že nepribrala, aj keď sa stravovala celkom normálne. Jej rodičia - stolársky majster a robotníčka v továrni z londýnskeho predmestia mali už dve dcéry Shirley a Vivien, keď sa im 19. septembra 1949 narodila Lesley. Bola iná ako jej staršie sestry. Kým ony mali primeranú hmotnosť, Lesley bola odmalička veľmi chudá a nedokázala pribrať. Rodičia dokonca museli čeliť nepríjemným otázkam, či jej dávajú dosť jedla. Napokon ju vzali k lekárovi. „Bola som kosť a koža, no lekár vyhlásil, že som zdravá ako ryba, len trochu kostnatá. Mojou výhodou je, že mám rýchly metabolizmus,“ uviedla v biografickej knihe Twiggy in Black and White, ktorá vyšla v roku 1997 a hneď sa zaradila medzi bestsellery. Lesley napokon dorástla do výšky 168 centimetrov a vážila sotva štyridsaťjeden kíl. S mierami 81 – 58 - 81 vyzerala ako chlapec. Ani jej nenapadlo, že by mohla byť modelkou, herečkou alebo speváčkou. V tom čase boli predsa ideálmi ženskej krásy Marylin Monroe a Brigitte Bardot, zmyselné krásky s kyprými proporciami v tvare presýpacích hodín a s hrivou vlnitých vlasov. Loading
 ... Jej život osudovo zmenila jedna návšteva kaderníctva. Lesley túžila po zmene účesu a sadla si do kresla istému Nigelovi Daviesovi. Kaderník ju ostrihal nakrátko, nový účes jej zvýraznil veľké oči a dodal módny šmrnc. Nigel ukázal čerstvo ostrihanú Lesley svojmu šéfovi a toho doslova očarila. Dal ju nafotiť a snímky rozvešal po salóne ako reklamu na nový účes. Portréty si všimla Deidra McSharry, módna redaktorka z Daily Express a o osude Lesley Hornbyovej bolo rozhodnuté. Čoskoro sa objavila na titulke novín s označením „Tvár roka 1966“. O mesiac neskôr dostala ponuku z Vogue a odišla za kariérou do New Yorku. Mala len šestnásť, a tak s ňou šiel aj o desať rokov starší kaderník Nigel, ktorý sa stal jej tútorom a milencom. Zmenil si meno na Justin de Villeneuve a Lesley poradil, aby aj ona pouvažovala nad nejakým pseudonymom. Začala používať prezývku z detstva, vtedy ju volali twigs, čo v preklade znamená prútik. Viacerí experti na módny biznis vtedy tvrdili, že nemá šancu preraziť. Predpovedali jej rýchly štart a ešte rýchlejší pád. Tí najskeptickejší odhadovali jej potenciál len na jednu titulku, optimisti na jednu sezónu. Ale veľmi sa mýlili. Twiggy prežila na prehliadkových mólach celé štyri roky, stala sa z nej módna ikona a zostala ňou ďalších štyridsať rokov. V móde dokázala to čo v hudbe Beatles. Spustila hotovú mániu. Bola iná ako ostatné krásky z módnych časopisov, a to ľudí priťahovalo. Chceli sa jej podobať a kupovali všetko, v čom sa objavila na fotografiách. Všimli si ju aj viaceré slávne osobnosti. V roku 1973 si ju David Bowie zavolal, aby s ním pózovala na obale jeho albumu Pin Ups. Loading
 ... Kamarátila sa s členmi skupiny Roling Stones, bola a stále je veľmi blízkou priateľkou Paula McCartneyho a jeho rodiny. Keď oslavovala sedemnáste narodeniny, jej fotografiu uložili do časovej kapsuly a poslali ju do vesmíru.   Darilo sa jej aj mimo módnej brandže, z ktorej odišla z vlastnej vôle. Po štyroch rokoch vyhlásila: „Nebudem predsa vešiakom na šaty až do smrti!“ a skúsila šťastie vo filme. Aj keď sa nestala veľkou filmovou hviezdou, bola spokojná aj s menšími úlohami, ktoré dostávala. Presadila sa aj v divadle a televízii, kde mala dokonca vlastnú reláciu. Skúšala šťastie aj v hudbe. Vydala niekoľko albumov, ktoré sa rýchlo predávali, skladby sa umiestňovali na popredných miestach v hitparádach na celom svete a dokonca ju chválili aj kritici. Aj keď bola na vrchole slávy, nikdy sa nesprávala vyzývavo a ostávala nezvyčajne skromná. „Ďakujem za to rodičom, sú to prostí ľudia, ktorí ma vždy učili riadiť sa zdravým rozumom. Sama sa stále považujem za to najobyčajnejšie dievča,“ povedala. Keď prišla ako šestnásťročná bez rodičov do New Yorku, na každom kroku na ňu striehli nástrahy. Sexuálna revolúcia bola v plnom prúde, mestu vládli bujaré večierky v štýle „sex, drogy, rokenrol“. „Bola som dieťa a navyše z normálnej predmestskej anglickej rodiny. Nevedela som nič o bohémskom živote, aký sa viedol v New Yorku alebo v umeleckých štvrtiach Londýna. Nepoznala som svet drog a rokenrolu, všetko pre mňa bolo nové,“ spomínala vo svojej biografii. Nikdy neprepadla narkotikám ani neviazanému sexu. Celá jej kariéra prebehla veľmi pokojne, bez škandálov. „Nechcela som skončiť ako modelka v posteli nejakého fotografa a tam už zostať. V tom som mala jasno. Mala som menej milencov než moje kolegyne, ale o to viac ozajstných priateľov,“ skonštatovala. V roku 1973 sa pracovne aj ľudsky rozišla so svojím objaviteľom Nigelom a o štyri roky neskôr sa vydala za amerického herca Michaela Witneyho, ktorý hral v Star Treku. Rok po svadbe sa im narodila dcéra Carly, v roku 1983 však Witney zomrel na infarkt. Druhýkrát sa vydala o ďalších päť rokov. Mužom jej života sa stal britský režisér a spisovateľ Leigh Lawson, ktorý si adoptoval aj jej dcéru. Žijú spolu dodnes. „Mám najromantickejšieho manžela na svete. Stále od neho dostávam kvetiny, krásne darčeky a malé odkazy. Keď idem na fotenie, vstávam neskôr ako on. Potom nájdem raňajky s odkazom: Prajem krásne fotenie. Milujem ťa. Som veľmi šťastná,“ povedala nedávno pre magazín Good Housekeeping. Starnutie nevníma ako záťaž ani ako prekážku na ceste za novými výzvami. Keď sa pred dvoma rokmi objavila ako tvár kampane pre známy obchodný reťazec, Briti sa do nej znovu zamilovali. „Pre mňa je starnutie jednoducho fakt. Odmietam, aby sa stalo problémom, pretože inak by som sa zbláznila. Netrávim hodiny pred zrkadlom a nehovorím si: Bože, mám ďalšie vrásky. To by nedopadlo dobre,“ povedala pre Good Housekeeping. V súčasnosti je veľkou bojovníčkou proti nezdravému životnému štýlu, ktorý vedú modelky a mladé dievčatá. „Modelky boli vždy chudé, lebo návrhári radšej navrhujú pre štíhle postavy. Mňa v šesťdesiatych rokoch obviňovali z anorexie, čo bolo nespravodlivé, pretože som jedla ako kôň. Keby som začala rozprávať, čo všetko som vtedy jedla, smiali by ste sa,“ tvrdí dnes. Otvorene odsudzuje nezdravé spôsoby chudnutia. „Ak sú modelky štíhle od prírody, neprekáža to. Nebezpečné je, ak sa snažia o štíhlu líniu všemožnými drastickými diétami. Veľkú zodpovednosť na vytváraní takýchto nezdravých tlakov majú šéfredaktori módnych magazínov a módni návrhári. Mali by byť rozumnejší,“ uviedla v rozhovore pre britské noviny Daily Mail.


Loď Open Arms opustilo deväť vysilených migrantov, situácia sa zhoršuje

Na palube aktuálne ešte zostáva 99 pasažierov.

RÍM. Deväť migrantov opustilo zo zdravotných dôvodov v pondelok večer palubu záchranárskej lode Open Arms španielskej organizácie Proactiva, ktorá sa nachádza pri pobreží talianskeho ostrova Lampedusa a už viac než dva týždne hľadá bezpečný prístav na zakotvenie. Na palube aktuálne ešte zostáva 99 migrantov, informovala v utorok agentúra APA s odvolaním sa na talianske médiá. Jeden z prepustených migrantov má zrejme svrab, ďalší dvaja boli z bližšie neznámych príčin prevezení do miestnej nemocnice, uviedli talianske médiá. Situácia na palube sa stále zhoršuje. V utorok vyskočil opäť z lode do mora jeden z migrantov, aby sa pokúsil doplávať k brehom ostrova Lampedusa. Zachránili ho členovia posádky plavidla talianskej pobrežnej stráže a vrátili späť na palubu lode Open Arms. Podobný incident sa odohral aj v nedeľu, keď do mora skočili štyria migranti. Kapitán Open Arms predtým informoval talianske úrady, že 17-členná posádka lode už nezvláda situáciu na palube, keďže frustrovaní migranti sa medzi sebou začali biť. Taliansky minister dopravy Danilo Toninelli zodpovedný za prístavy v tejto súvislosti povedal, že je pripravený pre pobrežnú stráž zabezpečiť plavidlá, ktoré by migrantov z lode Open Arms previezli do Španielska. Talianske úrady totiž plavidlu, ktoré migrantov zachránilo v oblasti Stredozemného mora začiatkom augusta, odmietajú povoliť vylodenie. Ochotu prijať migrantov deklarovalo šesť európskych krajín. Humanitárna organizácia Proactiva dostala od Španielska v predošlých dňoch dve ponuky na zakotvenie. V prístave Algeciras v regióne Andalúzia a v prístave Mahón na ostrove Menorca. Obe však odmietla z dôvodu príliš veľkej vzdialenosti, poveternostným podmienkami a stavu núdze na palube. Rakúsky telerozhlas ORF pripomenul, že Španielsko ostro kritizovalo talianskeho ministra vnútra Mattea Salviniho za jeho tvrdý postoj voči prijímaniu migrantov. Salviniho stanovisko je "hanbou pre celé ľudstvo", vyhlásila v pondelok večer španielska ministerka obrany Margarita Roblesová.


Španielsky premiér Rajoy považuje zásah v Katalánsku za dočasný

madrid chce obnoviť právny stav a vypísať regionálne voľby.

MADRID. Španielsky premiér Mariano Rajoy v stredu uviedol, že plány vlády prevziať čiastočnú kontrolu nad Katalánskom a zastaviť jeho snahy o nezávislosť sú "výnimočné" a dúfa, že takýto zásah nepotrvá dlho. Rajoy v parlamente povedal, že uplatnenie ústavného článku 155 je "jedinou možnou" reakciou s cieľom obnoviť v regióne zákonnosť. Tá bola podľa neho odstránená separatistickým úsilím katalánskeho premiéra Carlesa Puigdemonta. Rajoy dúfa, že plánované opatrenia, medzi ktorými je odvolanie Puigdemontovej vlády a obmedzenie právomocí katalánskeho parlamentu, budú krátkodobé. Mali by sa skončiť s regionálnymi voľbami, ktoré by sa podľa španielskeho premiéra mohli konať čo najskôr, ale až keď dôjde k obnoveniu právneho poriadku. Očakáva sa, že španielsky Senát schváli tieto opatrenia v piatok, pripomína agentúra AP. Vláda v Madride avizovala opatrenia po tom, ako Puigdemont v uplynulý štvrtok opäť pohrozil vyhlásením nezávislosti Katalánska, pričom však Madrid znovu vyzval na dialóg. Španielska vláda túto jeho reakciu na svoje ultimátum odmietla ako nedostačujúcu.


Vývoz surového dreva zo Slovenska vlani medziročne vzrástol

Vývoz dreva smeroval najmä do okolitých krajín Únie.

BRATISLAVA. V roku 2018 sa zo Slovenska vyviezlo 2,099 milióna metrov kubických (m3) surového dreva, čo bolo o 83.000 m3 viac než v roku 2017, ale menej než v rokoch 2008 až 2016. Vyplýva to z tzv. zelenej správy Ministerstva pôdohospodárstva a rozvoja vidieka (MPRV) SR za minulý rok. "Obhospodarovatelia lesa vyviezli 443 300 m3, teda 21,1 % z celkového objemu vývozu. Zvyšných 78,9 % vyviezli rôzne nelesnícke subjekty, najmä obchodné spoločnosti. Vývoz dreva smeroval najmä do okolitých krajín EÚ (Česká republika, Rakúsko, Poľsko a Maďarsko)," spresnil agrorezort. V exportných dodávkach ihličnatých aj listnatých sortimentov surového dreva prevládali podľa MPRV výrezy 1. až 3. triedy akosti, a to ihličnaté v objeme 860.000 m3, respektíve 41 %, a listnaté 468.000 m3, teda 22,3 % celkového vývozu. V objeme vývozu sortimentov surového dreva je zahrnutá aj ťažba dreva na nelesných pozemkoch, ktoré majú charakter lesa (tzv. biele plochy). Na územie SR sa v roku 2018 podľa zelenej správy doviezlo 1,395 milióna m3 surového dreva, čo je o 468.000 m3, respektíve o 50,5 % viac než v roku 2017. Podľa MPRV pokračuje pozitívny trend zvyšovania dovozu dreva spojeného s nárastom dovozu cennejších sortimentov listnatých a ihličnatých výrezov 1. až 3. triedy akosti. V ihličnatom surovom dreve prevládal dovoz z Českej republiky. Listnaté surové drevo sa dovážalo najmä z Poľska. "Vo vývoji zahraničného obchodu so sortimentmi surového dreva možno pozorovať pozitívne tendencie znižovania ich vývozu a zvyšovania dovozu sortimentov vyššej kvality. Postupne sa tým znižujú negatíva vývozu dreva zo Slovenska, medzi ktoré patrí najmä relatívne vysoký podiel exportu kvalitnejšieho domáceho dreva (najmä sortimenty ihličnatého dreva 1. až 3. triedy akosti), ktoré sa vyvážajú bez ďalšieho spracovania v tuzemsku. Pridaná hodnota sa tak tvorí v zahraničí, kde spracovanie dreva vytvára pracovné príležitosti a domáca ekonomika tým prichádza o daňové príjmy a príjmy z odvodov," dodalo v správe ministerstvo pôdohospodárstva.


Európska komisia vyčíta Slovensku nedostatky vo vzdelávaní Rómov

Výsledky vzdelávania odhaľujú významné regionálne a sociálno-ekonomické rozdiely.

BRATISLAVA. Na Slovensku existujú veľké rozdiely vo výsledkoch testovania žiakov na východe a západe krajiny. Vyplýva to zo správy o stave Slovenska, ktorú zverejnila Európska komisia. Výsledky vzdelávania podľa Európskej komisie odhaľujú významné regionálne a sociálno-ekonomické rozdiely. Toľko percent rómskych detí predčasne ukončí školskú dochádzku. Podľa Európskej komisie v rámci testov PISA zaznamenali žiaci najhoršie výsledky v Košickom, Prešovskom a Banskobystrickom kraji, naopak, žiaci z Bratislavy dopadli najlepšie. "Výsledky žiakov zo znevýhodnených skupín obyvateľstva boli v porovnaní s ich rovesníkmi o polovicu horšie," uvádza sa v správe. Európska komisia preto odporučila, aby čo najviac detí chodilo do materských škôl. Zároveň Európska komisia. upozornila aj na vysokú mieru predčasného ukončenia školskej dochádzky, ktorá pri Rómoch podľa odhadov dosahuje 58 percent. Jedným z dôvodov zhoršujúcich sa výsledkov detí bola podľa Ministerstva školstva, vedy, výskumu a športu SR absencia povinnej predškolskej dochádzky. "Nízku účasť detí v predškolskom procese riešime práve zavedením povinného predprimárneho vzdelávania v materskej škole pre každé dieťa jeden rok pred plnením povinnej školskej dochádzky v základnej škole, ktoré plánujeme zaviesť už od roku 2020," uviedol odbor komunikácie a protokolu rezortu školstva. Ako doplnili, od roku 2021 by sa mal zabezpečiť právny nárok na predprimárne vzdelávanie dieťaťa od štyroch rokov a od roku 2022 právny nárok na predprimárne vzdelávanie dieťaťa od troch rokov. Podľa ministerstva školstva dôsledky zavedenia povinného predprimárneho vzdelávania bude možné vidieť v horizonte piatich rokov, keď títo žiaci absolvujú celonárodné testovanie piatakov. "Očakávame zlepšenie týchto výsledkov," uviedlo ministerstvo školstva. Európska komisia poukázala aj na ďalšie kritické oblasti v súvislosti so školstvom. Ide napríklad o problematické začlenenie Rómov do procesu vzdelávania či na nízke investície do školstva či nízke platy učiteľov.


Poslanec Janckulík chce kandidovať ako nezávislý, Matovič ho podporiť odmieta

BRATISLAVA. Koaličný poslanec NR SR Igor Janckulík, ktorý zvažuje kandidatúru na post žilinského župana, chce kandidovať ako nezávislý kandidát. Ako povedal pre agentúru SITA, o prípadnej podpore niektorej z politických strán je predčasné hovoriť. Podporu v kandidatúre mu avizuje predseda KDH Alojz Hlina. Líder hnutia OĽaNO Igor Matovič však podporiť Janckulíka odmieta. Jeho kandidatúru by pochopil, iba ak by si Janckulík vstúpil do svedomia, ospravedlnil sa za zradu voličov Siete a kolaboráciu so zlom, ktorému už rok oddane drží chrbát. „Určite nebudem žiadať o podporu, alebo sa pýtať na kandidatúru nejakého Igora Matoviča z Trnavy, ktorý nemá ani šajnu, ako sa žije v Žilinskom kraji,“ vyhlásil Janckulík.Neparlamentné KDH rokuje s parlamentnými opozičnými stranami o spoločnom postupe do volieb. Ako vyhlásili Richard Sulík (SaS) a Igor Matovič (OĽaNO) po podpísaní dohody o spolupráci vo voľbách do VÚC, oba politické subjekty sú ochotné a pripravené s KDH aktívne o voľbách komunikovať. OĽaNO trvá na tom, že v Žilinskom kraji postaví do jesenných regionálnych volieb vlastného kandidáta. Má ním byť poslankyňa NR SR Erika Jurinová. OĽaNO má v tom podporu aj SaS.


Gram za euro. Uruguaj začína biznis s marihuanou

Marihuanu vypestujú, zabalia aj distribuujú štátom poverené firmy. Takáto politika neexistuje nikde inde na svete.

MONTEVIDEO, BRATISLAVA. Šestnásť predajných miest, dva druhy marihuany, jeden gram za čosi viac ako jedno euro. Marihuanu pestuje štátom poverená firma a predáva lekárnik. Politika, akú pri predaji marihuany zavádza juhoamerický Uruguaj, neexistuje nikde inde na svete. Na rekreačné aj zdravotné účely ju legalizovalo viacero štátov, povolené je pestovanie i užívanie. Na rozdiel od iných krajín však celý proces predaja či distribúcie marihuany kontroluje priamo štát. Správa o tom, že Uruguaj sa stane prvou krajinou, ktorá zavedie úplnú legalizáciu marihuany, prišla už pred troma rokmi, keď zákon prijal tamojší parlament. Reálne opatrenia však krajina zaviedla až teraz. Šestnásť uruguajských lekární začalo marihuanu predávať v stredu. A hoci ide o najbenevolentnejšiu politiku voči marihuane na svete, má svoje jasne stanovené pravidlá. Množstvo marihuany, ktoré lekárnici môžu predať, je obmedzené - týždenne si každý zákazník môže kúpiť desať gramov, za mesiac najviac štyridsať. Päťgramový balíček ho v prepočte vyjde na päť a pol eura. Vybrať si môže z dvoch druhov marihuany - Alfa 1 alebo Beta 1 - obe z nich s dvojpercentným obsahom tetrahydrokanabinolu (THC), psychoaktívnej zložky rastliny. To, čo je na tom také dôležité, je fakt, že tento krok konečne rozpúta debatu o skutočných alternatívach a ponúka reálny návrh. Kupujúci musí mať viac ako osemnásť rokov a jeho meno sa musí nachádzať na vládou vedenom zozname. Pri kúpe ho lekárnik vyzve, aby svoju totožnosť potvrdili odtlačkom prsta. Takzvaný “marihuanový turizmus” je vylúčený - na predaj je len pre tých, ktorí majú uruguajské občianstvo alebo trvalý pobyt. Do zoznamu sa už zapísalo viac ako päťtisíc ľudí. Sedemdesiat percent z nich tvoria muži, väčšina z nich je vo veku od 30 do 44 rokov, hovoria úrady. Uruguajská vláda verí, že predaj marihuany štátom poverenými firmami, ktoré marihuanu vypestujú, zabalia aj distribuujú, ľudí odradia od kupovania drogy na čiernom trhu. Výhodou má byť aj jej nízka cena. “Lídri Latinskej Ameriky čoraz viac volajú po alternatívnej vojne proti drogám,” hovorí pre New York Times analytička Aliancie drogovej politiky Hannah Hetzerová. “To, čo je na tom také dôležité, je fakt, že tento krok konečne rozpúta debatu o skutočných alternatívach a ponúka reálny návrh.” Hoci podľa mnohých ide o revolučné opatrenia, mnohí Uruguajčania s novými opatreniami nesúhlasia. Podľa prieskumov s predajom marihuany v lekárňach nesúhlasí šesťdesiat percent občanov, práve preto aplikovanie zákona trvalo štyri roky. Odborníci sa tiež obávajú, že nové opatrenia neprinesú želané výsledky - ľudia sú na kupovanie marihuany načierno zvyknutí a je možné, že obmedzenia v tom, koľko drogy si môžu kúpiť, sa im nebudú páčiť.


BRATISLAVA. Nálada v slovenskej ekonomike sa v auguste zlepšila. Ako informuje Štatistický úrad SR, trojmesačný kĺzavý priemer indikátora ekonomického sentimentu medzimesačne vzrástol o 1,3 bodu na úroveň 96,6 bodu. "Od apríla do júna dôvera v našej ekonomike klesala a júlový mierny rast prerušil tento nepriaznivý vývoj a následne aj o niečo vyšší augustový posun smerom nahor," povedala pre agentúru SITA analytička Poštovej banky Lucia Dovalová. Dôvera najviac vzrástla v službách, menej v priemysle. Naproti tomu klesla u spotrebiteľov a v obchode. Relatívne stabilná zostala v stavebníctve. Aktuálne indikátor zaostáva za hodnotou dlhodobého priemeru o sedem bodov a za výsledkom rovnakého obdobia minulého roka o 3,3 bodu. Indikátor dôvery v priemysle v auguste vzrástol o tri percentuálne body na mínus osem bodov. Vývoj indikátora priaznivo ovplyvnil podľa úradu najmä rast očakávanej produkcie v najbližších troch mesiacoch a rast objednávok. V auguste indikátor dôvery v stavebníctve oproti predchádzajúcemu mesiacu vzrástol o 0,5 bodu na mínus 17,5 bodu vplyvom priaznivejších hodnotení celkovej úrovne objednávok. Aktuálny výsledok prevyšuje dlhodobý priemer o 7,5 bodu.Indikátor dôvery v obchode klesol v auguste v porovnaní s júlom o tri percentuálne body na 17 bodov vplyvom negatívneho hodnotenia súčasných a očakávaných podnikateľských aktivít. Indikátor dôvery v službách si v auguste po dvojmesačnom raste aj naďalej uchoval pozitívny trend, jeho hodnota 13 bodov sa v porovnaní s júlom zvýšila o 11 percentuálnych bodov. Vývoj indikátora bol ovplyvnený priaznivými hodnoteniami všetkých troch jeho komponentov. Hodnota ekonomického sentimentu podľa Dovalovej ostáva, aj napriek miernemu zvýšeniu, stále nízka. V auguste minulého roka bola na úrovni 99,9 bodu. Dôvodov je podľa analytičky viacero, a to z externého prostredia. "Externými rizikami, ktoré majú negatívny dopad na ekonomiku, sú nedoriešené zahranično-obchodné vzťahy USA a Číny a rastúci protekcionizmus. Potom tu je stále neistá forma odchodu Británie z EÚ, spomaľovanie čínskej ekonomiky a v nadväznosti na to aj nemeckej ekonomiky a celej únie," hovorí Dovalová. Toto v konečnom dôsledku nepriaznivo ovplyvní podľa analytičky aj našu ekonomiku. Nakoľko Slovensko je malá, otvorená ekonomika, to ako sa darí Slovensku, vo veľkej miere závisí od toho, ako sa darí obchodným partnerom. "A slabší rast nemeckej ekonomiky sa postupne odzrkadlí aj na našej priemyselnej produkcii a na vývoze, keďže do Nemecka smeruje viac ako pätina nášho exportu. Okrem Nemecka a susedných krajín patrí medzi našich významných obchodných partnerov aj Británia, kam smeruje približne päť percent nášho exportu," uviedla Dovalová. Spotrebiteľská atmosféra na Slovensku sa v auguste zhoršila. Sezónne očistený indikátor spotrebiteľskej dôvery klesol o 3,5 bodu na úroveň mínus 7,6 bodu. Spotrebitelia boli pesimistickejší pri všetkých štyroch zložkách indikátora. Najviac v očakávaniach úspor domácností a nezamestnanosti, o niečo menej v očakávaniach finančnej situácie domácností a celkovej hospodárskej situácie. Respondenti boli o 4,1 bodu menej optimistickejší ako v rovnakom období minulého roka a aktuálny výsledok prevyšoval dlhodobý priemer.


V USA klesol počet žiadostí o podporu v nezamestnanosti

Menší počet ľudí žiadajúcich podporu signalizuje, že trh práce v USA je zdravý.

WASHINGTON. Počet Američanov, ktorí v uplynulom týždni požiadali o podporu v nezamestnanosti, stagnoval, čo signalizuje, že trh práce v USA je zdravý. Počet nových žiadostí o podporu v týždni skončenom 23. decembra na sezónne upravenej báze zostal na úrovni 245-tisíc, na ktorej sa nachádzal aj v týždni predtým, uviedlo v stredu americké ministerstvo práce. Ekonómovia počítali s poklesom na 240-tisíc. Počet nových žiadostí zotrval pod hranicou 300.000, čo ekonómovia považujú za signál zdravého trhu práce, už 147 týždňov. To je najdlhšia takáto séria od roku 1970. Štvortýždňový priemer počtu nových žiadostí, ktorý je lepším ukazovateľom vývoja na trhu práce, keďže nepodlieha týždenným výkyvom, vzrástol o 1750 na 237.750 z 236-tisíc. Počet ľudí, ktorí poberali príspevky v nezamestnanosti aj po prvom týždni, v týždni skončenom 16. decembra, stúpol o 7000 na 1,94 milióna. To bolo najviac od polovice novembra. Pokračujúci rast ekonomiky podporuje tvorbu pracovných miest v USA. Hrubý domáci produkt (HDP) sa v 3. kvartáli medziročne zvýšil o 3,2 percenta. Miera nezamestnanosti sa v novembri nachádzala na 17-ročnom minime 4,1 percenta.


Rakovina vaječníkov zabíja potichu, jej príznaky si nemusíte všimnúť

Žena si symptómy môže pomýliť aj s iným ochorením.

Je to rakovina, ktoré sa týka výlučne žien a patrí k jedným z najzákernejších onkologických ochorení s nepriaznivou prognózou. Karcinóm vaječníkov spočiatku býva nenápadný a nanešťastie platí, že sa dá iba problematicky odhaliť vo včasných štádiách. „Väčšina prípadov rakoviny vaječníkov vo všetkých krajinách sveta je diagnostikovaná v pokročilých štádiách, v 3. a 4. štádiu, kedy šanca na úplné vyliečenie nie je reálna,“ konštatuje profesor Miloš Mlynček, prednosta Gynekologicko-pôrodníckej kliniky Fakultnej nemocnice Nitra. Jeden z popredných slovenských odborníkov na onkogynekológiu tvrdí, že stále chýba optimálna skríningová metóda, ktorá by odhalila toto ochorenie v počiatočnom a asymptomatickom štádiu, a to aj napriek vedecko-výskumnému úsiliu. „Takéto efektívne skríningové metódy existujú napríklad pri záchyte prekanceróz na krčku maternice, napríklad vo forme cytológie a HPV testovania,“ porovnáva lekár. Ročne sa na Slovensku diagnostikuje približne 600 nových prípadov rakoviny vaječníkov, podľa Miloša Mlynčeka ho najčastejšie zistia ženám vo veku od 60 do 65 rokov. Údaje Medzinárodnej agentúry na výskum rakoviny z roku 2012 uvádzajú rakovinu vaječníkov ako šiestu najčastejšiu rakovinu u slovenských žien. Jej príčiny sa rôznia, na jednej strane môže hrať rolu životný štýl, na druhej strane genetické faktory. Lekár hovorí o tazkvanej „multifaktoriálnej genéze“ a tiež, že samotná podstata vzniku ochorenia je neznáma. „U približne desať percent pacientok sú príčinou mutácie génov BRCA 1 a 2, čiže genetická príčina. Nositeľky mutácií BRCA génov majú zvýšené riziko vzniku rakoviny prsníkov, vaječníkov a hrubého čreva. Jedna z možností menežmentu u týchto žien je po pôrodoch po 35-tom roku života preventívne odstránenie prsníkov, vaječníkov a vajíčkovodov,“ približuje riešenie Mlynček. Podľa amerického Výskumného fondu pre rakovinu vaječníkov výskumy naznačujú súvislosť s vyšším rizikom rakoviny vaječníkov a ovuláciou, respektíve menštruačným cyklom. Žena má vyššie riziko tohto ochorenia, ak začala menštruovať ešte pred dvanástym rokom života, nemá deti alebo mala prvé dieťa po tridsiatke, nikdy nebrala hormonálnu antikoncepciu, podstúpila hormonálnu terapiu menopauzy alebo je neplodná. Aby ženy ochránili svoje zdravie, často počúvajú od odborníkov o tom, akú dôležitú úlohu zohrávajú preventívne prehliadky. Pri väčšine ochorení táto rada platí, no keď ide o rakovinu vaječníkov, ani prevencia nemusí ženu ochrániť. Lekár totiž v prvotných štádiách nemusí zmeny na vaječníkoch odhaliť. Podľa onkogynekológa však preventívna prehliadka, ktorej súčasťou je aj sonografické vyšetrenie vaječníkov, môže zistiť patologické útvary v ich mieste. „Pre spresnenie chorobného nálezu na vaječníkoch sa využíva počítačová tomografia a vyšetrenie nádorových markerov. Zdôrazňujem však, že nejde o skríningové vyšetrovacie metódy, ale diagnostické, ktoré prispejú k odhaleniu už prítomného zhubného nádoru,“ hovorí Miloš Mlynček. Zlou správou tiež zostáva, že neexistuje žiaden stopercentný príznak rakoviny vaječníkov. „Je to preto, že aj iné zhubné ochorenia vychádzajúce z orgánov v brušnej dutine môžu mať veľmi podobné sprievodné symptómy,“ vysvetľuje lekár. „Kardinálny chorobný príznak pokročilej rakoviny vaječníkov je zväčšovanie brucha. Príčinou je rast nádoru a prítomnosť voľnej tekutiny (ascitu) v brušnej dutine. Ak sú prítomné tráviace ťažkosti, obvykle toto ochorenie postihuje už aj tenké a hrubé črevo,“ objasňuje. V takýchto prípadoch sa môže stať, že si žena mýli svoje symptómy s inými ochoreniami. Britské médiá napríklad nedávno na základe informácií neziskových organizácií upozornili, že mnohé pacientky príznaky rakoviny vaječníkov pripisovali tráviacim ťažkostiam. Na dlhodobo nafúknuté brucho si napríklad naordinovali diétu a začali jesť probiotické jogurty namiesto toho, aby navštívili lekára. Výskumy na tamojšom obyvateľstve ukázali, že iba jedna z piatich žien vie, že nafúknuté brucho môže byť varovným príznakom rakoviny vaječníkov. Ročne sa na Slovensku diagnostikuje približne 600 nových prípadov rakoviny vaječníkov. Vo chvíli, keď už má žena podozrenie na nádorové ochorenie, nasleduje rad vyšetrení.Onkogynekológ Miloš Mlynček opisuje, ako prebieha: „Po základnom gynekologickom vyšetrení so sonografiou cez brušnú stenu a pošvu nasleduje spresnenie nálezu pomocou počítačovej tomografie, prípadne nukleárnej magnetickej rezonancie. Pomocnými vyšetrovacími metódami sú nádorové markery z periférnej krvi.“ Ak sú závery pozitívne, patologické, lekár rozhodne o ďalšom postupne. Pacientky sa zvyčajne musia podrobiť operácii v onkogynekologickom centre, ktorá je základom liečby a následne po nej prichádza na rad chemoterapia. „Ďalšou alternatívou je odber vzorky, teda biopsia nádorových ložísk, a potom začína liečba chemoterapiou,“ hovorí Mlynček. Operácia a chemoterapia sú účinné v prvom a druhom štádiu ochorenia a je pri nich možné vyliečenie. Väčšina prípadov sa však do rúk lekárom dostane až v pokročilých štádiách. „Aj napriek pokrokom v liečbe sa osud pacientok s pokročilým ochorením za posledných 15 rokov výrazne nezlepšil,“ konštatuje lekár.


DOBRÉ RÁNODobré ráno: Polícia vedela, že na Slovensku je ‘Ndrangheta

Polícia vedela, že Vadala má blízko k mafii už v roku 2013. Informovala o tom televízia Markíza, ktorá sa odvoláva na kontrolu policajnej inšpekcie. O tom, že Slovensko vedelo o bunke Ndranghety už pred piatimi rokmi, informovala talianska verejnoprávna televízia, vyšetrovanie inšpekcie to teraz potvrdilo. Zuzana Kovačič Hanzelová sa o téme rozprávala s Jánom Krempaským. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Prezidentská Zuzana Čaputová predstavila ďalšie mená svojich poradcov. Je medzi nimi právnik Peter Kubina, právnik Radovan Pala, sociologička Zuzana Kusá, a bývalý poradca Lucie Žitňanskej Vlado Talian. Pokračovať s ním do paláca bude aj Martin Burgr, ktorý robil prezidentke Čaputovej komunikáciu aj počas celej kampane. Premiér Pellegrini sa dnes stretne s ruským prezidentom Vladimírom Putinom. Riešiť majú dodávky ropy, dodávky jadrového paliva pre elektrárne, Nord Stream 2 a širokorozchodnú železnicu. Ministerstvo obrany vyhlásilo súťaž na transportéry 4x4. Zákazka má hodnotu viac ako 300 miliónov eur. Firmy sa môžu prihlásiť do druhého júla, zmluva bude na 10 rokov. V máji prešlo osobným bankrotom viac ako 1500 ľudí. Je to najvyšší počet v jednom mesiaci. Osobný bankrot zjednodušila exministerka spravodlivosti Lucia Žitňanská. Umožňuje ľuďom v dlhoročných vysokých exekúciách škrtnúť svoje dlhy a začať odznova. Andrej Babiš reagoval na najväčšie protesty v Česku od čias Nežnej revolúcie. Na 120-tisíc ľudí, ktorí protestovali proti jeho vláde, povedal, že je pekne a ľudia tam chodia na koncerty. Neskôr sa za svoj výrok ospravedlnil, no odstúpiť pre konflikt záujmov nemieni. Český Reportér magazín dlhodobo prináša veľmi kvalitné reportáže. Tentokrát sa vybrali do psychiatrickej liečebne v pražských Bohnicích. Miesto, na ktoré sa bežne nedostanete a o ktorom veľa ľudí nič nevie. Ak vás zaujíma, ako to vyzerá na psychiatrii, kto tam vlastne je, a kto nie, určite si prečítajte ich reportáž Vitajte v blázinci. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Čechov prebrala gólová facka od Bulharov, Schick zvrátil výsledok

Česi nasadili mladíkov, jediným tridsiatnikom bol Marek Suchý.

PRAHA. Českí futbaloví reprezentanti si vďaka domácemu víťazstvu v piatkovom kvalifikačnom dueli o postup na ME 2020 nad Bulharmi 2:1 pripísali do tabuľky A-skupiny prvé tri body. Hrdinom duelu bol dvojgólový Patrik Schick, ktorý sa v súťažnom zápase presadil po takmer troch mesiacoch. Skóre zápasu otvorili hostia, keď už v 3. minúte po centri Ivelina Popova prehlavičkoval Filipa Nováka útočník Ismail Isa. "Dostať gól z prvého útoku nebolo vôbec príjemné. Bola to však facka, ktorá nás v konečnom dôsledku nakopla a zvyšok polčasu sme boli lepší tím," povedal Schick, ktorý sa dvoma gólmi postaral o zvrat. Útočník AS Rím sa strelecky presadil prvýkrát od 11. marca, keď strelil víťazný gól v ligovom dueli proti Empoli (2:1). "Každý útočník chce dávať góly, keď ich nedáva, cíti sa pod tlakom. Som rád, že mi to tam dnes dvakrát spadlo." povedal 23-ročný Schick. Zverenci trénera Jaroslava Šilhavého aspoň čiastočne odčinili vysokú prehru 0:5 z úvodného stretnutia kvalifikácie s Anglickom. "Ukázali sme charakter. Víťazstvo sme potrebovali ako soľ, preto bol pre nás úvodný gól naozaj studená sprcha. Dokázali sme sa však do zápasu vrátiť pomerne skoro. Mali sme šance na poisťovací gól, bohužiaľ sa tak nestalo a napokon sme sa triasli o výsledok až do konca zápasu. Nakoniec sme vyhrali zaslúžene," zhrnul Šilhavý. Päťdesiatsedemročný tréner poslal do zápasu viacero mladíkov. Jediným tridsiatnikom v českom drese bol Marek Suchý, polovica tímu bola dokonca mladšia ako 25 rokov. "Nomináciu nerobíme podľa veku. Vždy sa snažíme nominovať momentálne najlepších hráčov. Samozrejme, čím viac mladých talentov, tým lepšia budúcnosť. Tým by však mal byť vyvážený, aby sa tí mladší učili od starších," uzavrel Šilhavý. Česi majú po dvoch dueloch na svojom konte tri body a v tabuľke im patrí druhé miesto za Anglickom. Bulharom patrí so ziskom dvoch bodov štvrtá priečka. am rr


Ceny ropy smerujú k najvýraznejšiemu poklesu za 20 rokov

Od začiatku tohto roka klesli ceny ropy už zhruba o 20 percent.

LONDÝN. Ceny ropy sa po predchádzajúcom poklese stabilizovali, za celý 1. polrok však smerujú k najväčšiemu poklesu za posledné dve desaťročia. Cena severomorskej ropnej zmesi Brent s augustovým kontraktom zmazala okolo poludnia predchádzajúce straty a po 13.00 h SELČ dosahovala tesne nad 46 USD (41,23 eura) za barel (159 litrov). To bola hodnota utorkovej (20.6.) uzávierky, ktorá znamenala najnižšiu úroveň od novembra minulého roka. Čiastočne sa stabilizovala aj cena americkej ľahkej ropy WTI, ktorá sa po 13.00 h SELČ pohybovala nad 43,50 USD/barel, teda tesne nad úrovňou utorkovej uzávierky. Tá predstavovala najnižšiu hodnotu od septembra 2016. Od začiatku tohto roka klesli ceny ropy už zhruba o 20 %. To znamená najhorší vývoj za prvých šesť mesiacov od roku 1997. Úsilie Organizácie krajín vyvážajúcich ropu (OPEC) posilniť ceny obmedzením produkcie totiž podkopávajú producenti v Spojených štátoch, ktorí svoju ťažbu z bridlíc neustále zvyšujú. Trhy preto neveria, že úsilie OPEC bude mať na svetové zásoby, a tým aj na ceny ropy, výraznejší vplyv.


Egyptskí lídri odmietajú stretnutia s viceprezidentom USA

Ich rozhodnutie je protestom proti uznaniu Jeruzalema za hlavné mesto Izraela zo strany USA.

KÁHIRA. Predstavitelia koptskej cirkvi v Egypte odmietajú stretnutie s americkým viceprezidentom Mikeom Penceom, keď v druhej polovici decembra zavíta do Káhiry. Ako v sobotu vysvetlili, ich rozhodnutie je protestom proti uznaniu Jeruzalema za hlavné mesto Izraela zo strany USA. Ako v sobotu informovala agentúra DPA, vo vyhlásení koptskej cirkvi v Egypte sa uvádza, že rozhodnutie amerického prezidenta Donalda Trumpa presťahovať veľvyslanectvo svojej krajiny z Tel Avivu do Jeruzalema "neberie ohľadom na pocity miliónov Arabov". Koptská cirkev sa podľa vyhlásenia modlí za to, aby sa v záležitostiach, ktoré ovplyvňujú mier národov Blízkeho východu, prijímali "múdre a racionálne rozhodnutia". Amerického viceprezidenta Pencea odmieta prijať aj šejk Ahmad at-Tajíb, veľký imám káhirskej mešity al-Azhar, ktorá je hlavným akademicko-teologickým centrom sunnitského islamu. Informovala o tom v sobotu agentúra DPA. Schôdzku s Penceom odmietol aj palestínsky prezident Mahmúd Abbás. Potvrdil dnes to dnes Abbásov poradca pre diplomatické záležitosti Madždí Chaldí. Podľa neho sa Abbás s Penceom nestretne, lebo USA v záležitosti Jeruzalema prešli za "červenú čiaru". Agentúra Reuters dodala, že Abbás vnímal tesné partnerstvo s Washingtonom ako strategicky dôležité vzhľadom na postavenie USA ako vyjednávača v blízkovýchodnom mierovom procese. Ignorovanie Pencea podľa jeho návštevy v regióne možno podľa AP považovať za prejav prudkého zhoršenia vzťahov.


Štefánik bude mať bustu v Spojených štátoch

WASHINGTON. Upriamiť pozornosť na významného Slováka Milana Rastislava Štefánika a cez neho a jeho prácu i na Slovensko a jeho históriu, ktorá je dlhšia, než si niektorí uvedomujú. Také sú ciele veľvyslanectva Slovenskej republiky v USA, ktoré pripravuje odhalenie Štefánikovej busty. "Chceme upriamiť pozornosť na tohto veľkého Slováka, politika a diplomata, ktorý zohral takú dôležitú úlohu v našej histórii. Tým konkrétnym podnetom pre mňa bola moja návšteva českého a slovenského múzea v Cedar Rapids v štáte Iowa, kde by som chcel dosiahnuť to, aby bolo ešte viac zastúpené Slovensko. A kým by to bolo lepšie, než takým predstaviteľom, akým bol Milan Rastislav Štefánik," povedal pre TASR slovenský veľvyslanec Ivan Korčok. Hoci Štefánik pôsobil najmä v Európe - v Taliansku, vo Francúzsku a v Rusku -, významné rokovania absolvoval aj v Spojených štátoch. "Osobitný význam mala jeho cesta do Washingtonu a New Yorku v roku 1917, keď sa mu podarilo získať súhlas predstaviteľov americkej vlády na to, aby mohli Česi a Slováci vstupovať do československej armády, ktorú Milan Rastislav Štefánik budoval. Takisto hovoril aj s predstaviteľmi Čechov a Slovákov, aby získal ich podporu, ktorá sa ukázala ako rozhodujúca pre vznik Československa," pripomenul Korčok. Štefánik dostane v múzeu aj stálu a väčšiu expozíciu. Odhalené budú slávnostne 21. novembra, keď sa v Národnom českom a slovenskom múzeu a knižnici v meste Cedar Rapids uskutoční aj veľké podujatie pri príležitosti výročia udalostí z roku 1989. Korčok zdôraznil, že cieľom je nielen uctiť si Štefánika, ale aj upriamiť pozornosť na Slovensko a jeho politickú históriu. "Uvedomil som si to minulý rok, keď sme oslavovali 25. výročie vzniku Slovenskej republiky: že po tom prvom období, keď sme mali plné ruky práce s tým, ako Slovensko etablovať na medzinárodnom poli, sa nám dnes už trochu rozväzujú ruky. Nemusíme už hovoriť o tom, kto sme a odkiaľ prichádzame, ale môžeme poukázať na to, že hoci naša štátna história má 'len' 25 rokov, tá politická história, aj cez také osobnosti ako Milan Rastislav Štefánik, sa začala písať oveľa skôr," povedal diplomat. Autorkou busty bude Klára Sever, sochárka pochádzajúca zo Slovenska a desaťročia úspešne pôsobiaca v Spojených štátoch. Na konte má napríklad aj projekty pre americký Národný úrad pre letectvo a vesmír (NASA) či pre Národnú futbalovú ligu (NFL). V plánoch veľvyslanectva je aj druhá busta Milana Rastislava Štefánika na verejnom priestranstve vo Washingtone, kde má sochu tiež Tomáš Garrigue Masaryk. "To by sme radi urobili na budúci rok, keď si pripomenieme 140. výročie jeho narodenia," povedal Korčok.


Taliansky dovolenkový ostrov zasiahlo zemetrasenie, zahynuli dve ženy

Turisti a obyvatelia vybiehali v panike na ulicu.

RÍM. Dvaja ľudia prišli o život a šiesti ďalší sú nezvestní po tom, ako taliansky dovolenkový ostrov Ischia postihlo v pondelok neskoro večer zemetrasenie s magnitúdom 4. Zranenia utrpelo najmenej 25 ľudí. Giovanni Vittozzi z civilnej ochrany informoval televíziu Sky TG24, že v mestečku Casamicciola sa zrútilo niekoľko budov vrátane časti kostola. Corriere della Sera napísala, že práve padajúce úlomky z kostola zabili staršiu ženu. Telo druhej ženy vytiahli z ruín domu v oblasti Casamicciola. V troskách domu stále pátrajú po troch deťoch vo veku 17 mesiacov a štyri a šesť rokov, informovala agentúra DPA. Záchranári v mestečku Casamicciola vytiahli v utorok okolo obeda z trosiek domu troch bratov - sedemmesačného a dvoch trojročných chlapcov. Informovala o tom agentúra AP. Všetky tri deti sú však v dobrom zdravotnom stave a očakáva sa, že v stredu ich budú môcť prepustiť z nemocnice. Bola to strašná noc. Nenachádzam slová, ktorými by som ju opísal. Najstarší z chlapcov - Ciro Toscano - utrpel menšiu zlomeninu na pravom chodidle, zatiaľ čo jeho mladší bratia Mattia a Pasquale boli len dehydrovaní. Ciro pomohol zachrániť Mattiu tým, že ho zatlačil pod posteľ a snažil sa upútať pozornosť záchranárov udieraním násadou na metlu. Hovorca hasičov uviedol, že s chlapcami udržiavali hlasový kontakt a upokojovali ich, dokým sa k nim záchranári nedostali cez otvor vytvorený v zrútenom strope. Spustili im aj fľaše s vodou a baterku. Otca trojice chlapcov sa podarilo už predtým zachrániť a matka, ktorá je v súčasnosti tehotná, sa dokázala vyslobodiť z trosiek sama prelezením okna v kúpeľni. "Bola to strašná noc. Nenachádzam slová, ktorými by som ju opísal," povedal otec Alessandro pre taliansku televíznu stanicu RAI. Talianske médiá, ktoré ukazovali fotografie trosiek spadnutých budov, uvádzali, že turisti a obyvatelia vybiehali v panike na ulicu. Jednu nemocnicu na ostrove museli evakuovať, s výnimkou pacientov pripojených na dýchacie prístroje. "Bolo to veľmi silné a desivé, počul som, že zomreli ľudia," uviedla pre agentúru DPA zastupiteľka mesta Casamicciola Donatella Migliacciová. Talianske úrady poslali na ostrov niekoľko trajektov, ktoré by mali evakuovať časť ľudí na pevninu. Agentúra AP dodáva, že údaje o sile zemetrasenia sa rôznia. Taliansky vulkanologický ústav najprv stanovil magnitúdu na 3,6, potom sa opravil na 4, americká geologická služba určila magnitúdu 4,3 a Európske stredomorské seizmologické centrum až 4,5. Všetky tieto inštitúty uviedli, že epicentrum zemetrasenia bolo v blízkosti ostrova v hĺbke 10 kilometrov. Zemetrasenie udrelo počas vrcholiacej turistickej sezóny, informovala agentúra Reuters.


Predstavy Slovákov o dobrom dôchodku sa výrazne líšia

Slováci sa chcú na dôchodku venovať najmä vnúčatám a rodine.

BRATISLAVA. Slováci sa chcú na dôchodku venovať najmä vnúčatám a rodine (46 %), svojim záľubám (37 %), starať sa o dom a záhradku (27 %), a tiež cestovať a spoznávať svet (27 %). Na to, aby mali dôchodok na úrovni a podľa vlastných predstáv, Slováci uviedli, aký by chceli mať ideálny minimálny dôchodkový príjem, ktorý by im umožnil takú starobu, akú by chceli. Ukázal to prieskum agentúry Focus pre Nadáciu PARTNERS. Prieskum sa uskutočnil výhradne medzi ekonomicky aktívnymi občanmi. Podľa jeho výsledkov takmer dve tretiny Slovákov majú predstavu o ideálnom dôchodku viac ako 900 eur, z toho 39 % by chcelo dôchodok vo výške 900 až 1300 eur. Jedna štvrtina (24 %) budúcich dôchodcov by si predstavovala ideálny dôchodok vyšší ako 1300 eur. Odborníci na financie sa zhodujú v tom, že ak chcú mať dnešní aktívne pracujúci ľudia, a zvlášť mladá generácia, vyšší dôchodok, nemôžu sa už spoliehať len na štát a o svoj dôchodok sa musí postarať každý sám. Jednou z možností je pravidelne čo najskôr rozumne investovať. Avšak, ako zdôrazňujú, investovanie nie je silná stránka Slovákov, i keď môže práve z dlhodobého hľadiska priniesť najlepšie zhodnotenie peňazí. Situácia na Slovensku sa však, podľa finančného experta Maroša Ovčárika zlepšuje. Pomaly rastie počet investujúcich Slovákov. Minulý rok investovalo približne 12 % Slovákov, z toho 4 % do podielových fondov. V tomto roku už 18 % Slovákov tvrdí, že investujú. Nárast je, zdá sa, primárne spôsobený investovaním do podielových fondov (8 %). Pozitívny je aj fakt, ktorý potvrdil prieskum, že suma, ktorú vedia Slováci jednorazovo, a tiež mesačne dlhodobo investovať, je postačujúca na to, aby si zabezpečili dobrý dôchodok, alebo iné životné sny a plány.


National Geographic vybral najkrajšie zámky, zástupcu má aj Slovensko

Bojnický zámok aj Pražský hrad patria podľa známeho magazínu medzi najkrajšie európske zámky.

Niektoré majú viac ako 900 rokov, iné premenili do súčasnej podoby v posledných storočiach. Rešpektovaný magazín National Geographic aj tento rok vybral desať najkrajších zámkov v Európe, tentoraz sa do výberu dostal slovenský zástupca aj susedné krajiny. Bojnický zámok ohodnotil magazín ako "ideálny pre tých, čo snívajú". Zámok vznikol na mieste pôvodne dreveného hradiska, do súčasnej podoby ho premenil až rod Pálffyovcov. Jeho posledný majiteľ Ján František Pálffy riadil prestavbu na neogotický zámok až na prelome 19. a 20. storočia. Magazín spomína aj nočné prehliadky vrátane známeho festivalu duchov a strašidiel. Vo väčšine podobných rebríčkov sa nachádza bavorský Neuschwanstein, v ktorom kedysi žil výstredný nemecký kráľ Ľudovít II. Bavorský. Každoročne ho podľa magazínu Travel and Leisure navštívi viac ako 1,5 milióna turistov. Zámok z 19. storočia postavil Ľudovít ako poctu Richardovi Wagnerovi a svoje osobné sídlo a bol inšpiráciou napríklad aj pre rozprávkové zámky Walta Disneyho. Keď zámok dokončili, panovník si v ňom užil len 172 dní. Po jeho smrti ho otvorili pre verejnosť. Ešte navštevovanejší ako bavorský zámok je Pražský hrad – ročne sem príde 1,7 milióna turistov. Rozlohou je najväčším zámkovým komplexom na svete. Turistov v Prahe láka najmä Katedrála sv. Víta. Do výberu National Geographic sa dostal aj zámok v Budapešti, hrad Bran v rumunsku známy ako Drakulov hrad či Leeds Castle v britskom Kente. Pozrite si aj fotografie Bojnického zámku:


Izrael obvinil palestínsku tínedžerku, ktorá fackala vojakov

Palestínčania oslavujú Ahid Tamímíovú ako ikonu ich boja proti Izraelu.

RAMALLÁH. Izraelský vojenský súd obvinil v pondelok 16-ročné palestínske dievča, ktoré na videu zverejnenom minulý mesiac na sociálnych sieťach fackala a udierala izraelských vojakov. Tí na jej útoky nereagovali, pripomína agentúra AP. Palestínčania odvtedy oslavujú Ahid Tamímíovú ako ikonu ich boja proti Izraelu. V židovskom štáte zase video vyvolalo debatu o tom, či mali vojaci na činy tínedžerky reagovať. Súd obvinil Tamímíovú v niekoľkých bodoch vrátane útoku na vojakov ako aj jej predošlých stretov s izraelskými silami. Súd tiež predĺžil jej väzbu o osem dní. Na videu je vidieť, ako tínedžerka fackala, udierala a kopala do dvoch izraelských vojakov v predjordánskej dedine Nabí Sálih, pričom vojaci sa väčšinou zdržali odvetných úderov. Jej otec Básim uviedol, že bola vtedy rozrušená po tom, ako jej 15-ročného bratranca postrelili gumeným projektilom. Pondelkové obvinenie nazval "politickým procesom" s tým, že Izrael vyhrabal staré incidenty ako aj ten nafilmovaný s cieľom "ospravedlniť jej uväznenie". Rodina Tamímíovcov je známa Izraelu aj medzinárodným pozorovateľom izraelsko-palestínskeho konfliktu, keďže organizuje každý týždeň demonštrácie od roku 2009 po tom, ako armáda obmedzila Palestínčanom prístup na neďaleké územia. V roku 2012 turecký prezident Recep Tayyip Erdogan ocenil Ahid Tamímíovú, keď sa virálnou stala jej fotografia, ako ukazuje zovretú päsť izraelskému vojakovi. Počas protestov členovia rodiny Tamímíovcov prišli o život a zatýkala ich polícia. Izraelskí komentátori rodinu kritizovali, že posiela maloletých do nebezpečných situácií.


Časť amerických vojakov ostane v Sýrii chrániť ropné polia

Trump pôvodne žiadal stiahnutie všetkých amerických síl.

WASHINGTON. Časť amerických vojakov ostane v Sýrii. Uviedol to americký prezident Donald Trump napriek tomu, že predtým žiadal stiahnutie všetkých amerických síl. Ako povedal, malý počet vojakov bude chrániť ropné polia, zatiaľ čo ďalší ostanú v blízkosti Izraela a Jordánska. Informovala o tom BBC. Rozhodnutie Trumpa stiahnuť americké sily zo sýrsko-tureckého pohraničia si pred dvoma týždňami vyslúžilo kritiku dokonca medzi jeho vlastnými stúpencami. Krátko nato Turci zaútočili na Kurdov, amerických spojencov v boji proti Islamskému štátu. Trump teraz povedal, že ho Izrael a Jordánsko požiadali, aby ponechal malý počet vojakov v "úplne inej časti Sýrie". V ďalšej časti sú podľa neho zas potrební, aby "chránili ropu".


Merkelová vyzvala obyvateľov a firmy na ochranu klímy

Kancelárka reagovala na výsledky správy Medzivládnej komisie pre zmenu klímy.

BERLÍN. Nemecká kancelárka Angela Merkelová vyzvala v stredu občanov a podniky, aby vyvíjali viac úsilia v oblasti ochrany klímy, informovala agentúra DPA. Merkelová reagovala na výsledky správy Medzivládnej komisie pre zmenu klímy (IPCC). "V tejto súvislosti musíme konať rozhodne," povedala Merkelová na zjazde svojej Kresťanskodemokratickej únie Nemecka (CDU) v Berlíne. Nemecko má podľa kancelárky možnosti na to, aby uviedlo do súladu prosperitu a prijateľný prístup ku klíme. "Musíme preto zmeniť naše správanie vo všetkých oblastiach, v spotrebe, vo výrobe, v mobilite, vo výžive a v urbanistickom rozvoji," povedala. IPCC podľa DPA v stredu uverejnila správu o oceánoch a zamrznutých častiach Zeme, podľa ktorej bude hladina svetového oceánu stúpať aj po roku 2100. Nemecká vláda schválila minulý piatok balík opatrení na riešenie klimatických zmien v hodnote 54 miliárd eur. Urobila tak pod tlakom environmentálnych protestov a silnejúceho vplyvu opozičnej strany Zelených.


Pozorovatelia OBSE nebudú monitorovať ruské prezidentské voľby na Kryme

Budeme pracovať po celej krajine s výnimkou Krymu, dodal vedúci monitorovacej misie Jan Petersen.

MOSKVA. Prezidentské voľby v Rusku budú experti Úradu pre demokratické inštitúcie a ľudské práva (ODIHR) pôsobiaceho v rámci Organizácie pre bezpečnosť a spoluprácu v Európe (OBSE) monitorovať na celom území krajiny, nie však na Krymskom polostrove. Pre ruský denník Izvestija to v piatok uviedol vedúci monitorovacej misie Jan Petersen. V rozhovore povedal, že Rusko je veľká krajina a misia sa nebude sústreďovať na vybrané špecifické oblasti. "Budeme pracovať po celej krajine s výnimkou Krymu," dodal. Vysvetlil, že ODIHR pôsobí v mene medzinárodnej organizácie, ktorej členom je niekoľko štátov. "Každému človeku musí byť jasné, že monitorovať voľby na Kryme jednoducho nemôžeme". V ruských médiách sa medzičasom objavili informácie, že medzinárodné organizácie neinformovali ruskú Ústrednú volebnú komisiu o plánoch vyslať svojich pozorovateľov aj na Krym, ktorý sa po spornom referende v roku 2014 stal ďalším subjektom Ruskej federácie. Prezidentské voľby sa v Rusku budú konať 18. marca. Ich jednoznačným favoritom je súčasný prezident Vladimir Putin.


Putin pozval Trumpa do Ruska, návšteva by sa mala konať na budúci rok

Hovorca Kremľa zdôraznil, že Trump reagoval na pozvanie pozitívne.

OSAKA. Ruský prezident Vladimir Putin pozval amerického prezidenta Donalda Trumpa na návštevu Ruska, ktorá by sa mala konať na budúci rok. Šéf Bieleho domu reagoval pozitívne, informoval v piatok Kremeľ. Putinov hovorca Dmitrij Peskov podľa tlačovej agentúry AP povedal novinárom, že ruský líder si želá, aby sa Trump zúčastnil na oslavách pri príležitosti 75. výročia víťazstva v druhej svetovej vojne. Peskov zdôraznil, že Trump reagoval na pozvanie "pozitívne". Pozvanie dostal šéf Bieleho domu na stretnutí oboch lídrov počas dvojdňového summitu krajín skupiny G20 v japonskej Osake, ktorý sa začal v piatok. Peskov doplnil, že oficiálne pozvanie pošlú Trumpovi čoskoro. Hovorca Kremľa ešte povedal, že Trump a Putin počas stretnutia diskutovali o spôsoboch, ako zlepšiť hospodárske vzťahy, o kontrole zbrojenia a situácii okolo Číny, Sýrie a Turecka.


Bertensová zdolala Sabalenkovú, o titul v Petrohrade si zahrá proti Vekičovej

Obe finalistky potrebovali iba dva sety.

PETROHRAD. Holandská tenistka Kiki Bertensová postúpila do finále turnaja WTA v Petrohrade. V sobotňajšom prvom semifinále si ako druhá nasadená poradila so štvorkou podujatia Arynou Sabalenkovovou z Bieloruska 7:6 (5), 6:2. V boji o titul sa stretne s ôsmou nasadenou Chorvátkou Donnou Vekičovou. Kiki Bertensová (2-Hol.) - Aryna Sabalenková (4-Biel.) 7:6 (5), 6:2 Donna Vekičová (8-Chor.) - Vera Zvonariovová (Rus.) 6:2, 6:2


Maďarskí poslanci schválili prísnejšu ochrany štátnych hraníc

Migranti budú môcť požiadať o azyl iba osobne, a to v tranzitných zónach na hraniciach.

BUDAPEŠŤ. Poslanci maďarského parlamentu schválili v utorok návrh vlády na sprísnenie ochrany štátnych hraníc, informovala agentúra MTI. Návrh, ktorý predložil minister vnútra Sándor Pintér, podporilo 138 poslancov vládneho bloku Fidesz-KDNP a opozičnej ultrapravicovej strany Jobbik. Šesť poslancov hlasovalo proti - išlo o poslancov ochranárskej strany Politika môže byť iná (LMP) a nezávislí. Zdržalo sa 22 poslancov, väčšinou z Maďarskej socialistickej strany (MSZP). Schválené zmeny sa dotknú zákona o utečeneckom štatúte a procesných pravidiel týkajúcich sa štatútu krízového stavu spôsobeného masovou migráciou. V zmysle sprísnených podmienok budú môcť migranti požiadať o azyl iba osobne, a to v tranzitných zónach umiestnených priamo na hraniciach. V uvedenej zóne sa budú musieť cudzinci zdržiavať až do právoplatného rozhodnutia Úradu pre prisťahovalectvo a občianstvo. Zónu budú môcť žiadatelia opustiť len smerom von z Maďarska - v súčasnej situácii smerom do Srbska. Nové pravidlá okrem iného urýchlia proces posúdenia žiadostí o azyl, umožnia ukončiť tento proces v istých prípadoch, keď žiadateľ nespolupracuje s úradom, a zavádzajú možnosť vypočutia žiadateľov zdržiavajúcich sa v tranzitnej zóne súdom prostredníctvom telekomunikačnej siete. Odmietnutí žiadatelia budú musieť po oznámení právoplatného verdiktu opustiť tranzitnú zónu. V prípade, že cudzinci sa v čase krízovej situácie spôsobenej masovou migráciou budú zdržiavať mimo predpísaných zón, budú čeliť priestupkovému konaniu. Podľa vlády migranti zneužívali benevolenciu doterajších zákonov a robili všetko pre to, aby sa mohli voľne pohybovať v Maďarsku, odkiaľ po čase odišli do iných krajín. Takáto situácia znamená pre Maďarsko bezpečnostné riziko, tvrdí kabinet. Migračná vlna sa iba spomalila, ale ešte sa neskončila - Maďarsko stále čelí migračnému tlaku, konštatoval v utorok predseda maďarskej vlády Viktor Orbán. Uviedol to v Budapešti na slávnostnej prísahe poddôstojníkov v druhej a tretej etape prípravy príslušníkov pohraničnej stráže. Podľa agentúry MTI premiér zdôraznil, že tento tlak na maďarské hranice v nadchádzajúcich rokoch nepoľaví, pretože v nádeji na lepší život sa do Európy chystajú odísť ešte milióny migrantov. "V tejto ochrane sa nemôžeme spoliehať na Úniu, ale len sami na seba," konštatoval Orbán. Migračná kríza podľa Orbána potrvá až dovtedy, kým nebudú zrušené príčiny migrácie. "Potrvá až dovtedy, kým všetci nepochopia, že migrácia je trójskym koňom terorizmu," dodal ministerský predseda.


Luna bar opäť ožíva, otvára už v piatok 31. marca

STARÉ MESTO. Po niekoľkých mesiacoch opráv Luna bar v podzemí hotela Kyjev na Kamennom námestí konečne otvorí svoje brány. Prvých hostí privíta už 31. marca na otváracej akcii Grand Opening. Podujatie začne o 20.30 h a počas neho vystúpia hudobné skupiny The Backwards, Jazz Trio, Taste of Brass a ďalší. Pre verejnosť bolo rezervovaných len 50 vstupov. Webová stránka Luna baru hlási, že už sú vypredané. Tí, na ktorých sa neušlo, môžu však do Luna baru zavítať v niektorý z nasledujúcich dní. Už 4. apríla sa v bare bude konať podujatie Open Mic, na ktorom môžu talentované osobnosti, dvojice, skupiny či hudobníci ukázať, čo vedia. Najlepšie vystúpenia získajú pravidelnú honorovanú show v Luna Bare. „Oživiť Luna bar bol môj sen,“ povedal ešte vo februári Martin Petrus, nový prevádzkovateľ legendárneho baru v podzemí hotela Kyjev na Kamennom námestí. Po tom, ako sa mu s majiteľom hotela podarilo dohodnúť na prenájme baru, pustil sa do jeho renovácie. Počas nej zmodernizoval toalety a pôvodnú kuchyňu prerobil na priestor pre fajčiarov. Taktiež musel nanovo vybudovať šatňu, keďže tá pôvodná, drevená, zmizla. V interiéri podzemného baru zariadeného v štýle 70. rokov chcel však zachovať všetko pôvodné, čo v ňom ostalo použiteľné od zatvorenia hotela v roku 2011. Ešte počas rekonštrukcie Petrus odhadoval kapacitu baru po rozšírení o fajčiarsku časť na približne 300 až 350 ľudí. Do baru by rád pritiahol návštevníkov, ktorí jeho atmosféru ešte stihli zažiť na vlastnej koži, ale aj mladších, ktorí tento bar poznajú iba z rozprávania, alebo ho nepoznajú vôbec. „V určitom období bol Luna bar jedným z najlepších v Bratislave,“ pripomenul Petrus. Pre návštevníkov sľubuje bohatý program vrátane živej hudby. „Zameriame sa na štýl retro a oldies, keďže celý priestor ostane autentický. Nebudeme hrávať žiadne techno ani nič podobné, pretože to sa do tohto priestoru vôbec nehodí,“ povedal Petrus. Vstup do baru bude povolený len osobám starším ako 21 rokov. Bar bude otvorený od pondelka do štvrtka od 18.00 h do 2.00 h a v piatok a sobotu od 18.00 h do 6.00 h. V nedeľu bude zatvorený.


Petržalka má vlastnú predpoveď počasia

Nová služba vyšla mestskú časť približne na šesťtisíc eur, predpoveď jej robí meteorológ Peter Jurčovič.

PETRŽALKA. Najväčšia bratislavská mestská časť má vlastnú predpoveď počasia. Miestna samospráva ponúka aktuálne informácie o počasí v Petržalke rovnako s údajmi na ďalšie dni. Záujemcovia sa tak môžu dozvedieť, kde momentálne sneží, fúka a koľko stupňov je v ktorej časti Petržalky. Predpoveď počasia je dostupná pre všetkých na webovej stránke mestskej časti - petrzalka.sk. Stačí kliknúť na ikonu Počasie v pravom stĺpci. Informácie sú zobrazené na mape mesta a jeho širšieho okolia. Počasie v Petržalke monitorujú štyri meteostanice. „Predpoveď počasia robí známy meteorológ Peter Jurčovič a spracováva ju spoločnosť Meteofact,“ informovala hovorkyňa mestskej časti Petržalka Michaela Platznerová. Vlastná predpoveď vyšla najľudnatejšiu mestskú časť Bratislavy zhruba na šesťtisíc eur. Polovicu zaplatila mestská časť zo svojej pokladnice, druhú časť financoval miestny podnik verejnoprospešných služieb. Informácie o počasí slúžia podľa Platznerovej predovšetkým zamestnancom podniku verejnoprospešných služieb, aby vedeli pružne reagovať na zmeny počasia najmä počas zimnej služby. Nová služba má však slúžiť aj Petržalčanom a všetkým, ktorí sa do mestskej časti chystajú.


Jednu z najznámejších pamiatok v Liverpoole čiastočne zničil požiar

LIVERPOOL. Obrovský požiar zničil časť budovy Littlewoods Pools, ktorá je jednou z najznámejších pamiatok v anglickom Liverpoole. Požiar vypukol v nedeľu večer a zdevastoval strechu a horné poschodie jedného krídla ikonickej stavby. Podľa hasičov však nik neutrpel zranenia a stabilita stavby nie je narušená.Päťposchodovú budovu na Edge Lane postavili v roku 1938 v štýle art deco. Od roku 2003 je prázdna. Starosta Liverpoolu Joe Anderson označil správy o požiari za "úplne zničujúce" a vyjadril nádej, že sa stavbu podarí zachrániť.


Ústavných sudcov je lepšie voliť verejnou voľbou, hovorí Gál

BRATISLAVA. Minister spravodlivosti Gábor Gál (Most-Híd) si myslí, že voliť ústavných sudcov je lepšie verejnou voľbou. Povedal to po 164. rokovaní vlády SR. "Keďže je taká patová situácia, že určité hlasy sa nedostávajú k tým kandidátom, na ktorých sme sa dohodli, tak by bolo lepšie urobiť verejnú voľbu," uviedol Gál na otázku, prečo parlament ešte nezvolil dostatočný počet kandidátov na sudcov Ústavného súdu. "Už sa to naťahuje a ten Ústavný súd má priveľa agendy, priveľa spisov," povedal minister. Dodal, že hodlá využiť všetky svoje možnosti, či už sú to možnosti člena vlády, alebo politika, "ktorý sa dlhodobo pohybuje v týchto sférach, aby som navodil potrebu zvoliť týchto kandidátov". Na otázku, prečo sa koalícia ešte nedohodla, reagoval s tým, že poslanci Mosta-Híd volili vždy potrebný počet kandidátov a vždy sa na voľbe zúčastnili. Poslancov, ktorí dohodnutých kandidátov nevolili, Gál neidentifikoval, avšak poznamenal, že to určite nie sú poslanci Mosta. "U nás žiadne otázniky neboli. Dokonca sme presadzovali ešte prísnejší proces voľby a otvorenosť voľby. My sme určite za voľbu sudcov," spresnil. Či nie je za to, aby sa vládne strany dohodli s opozíciou pri ďalšej voľbe, reagoval, že sa treba najprv dohodnúť v koalícii. Dodal tiež, že za druhej vlády Mikuláša Dzurindu bol tiež problém s voľbou kandidátov. "Dosť dlhé roky sme nevedeli navoliť potrebný počet." Na Ústavnom súde SR sa vo februári uvoľnilo deväť sudcovských miest. Parlament mal zvoliť dvojnásobný počet, teda 18 kandidátov, z ktorých mala hlava štátu vymenovať deviatich sudcov. Ústavný súd má v súčasnosti sedem z 13 sudcov. Prezidentka SR Zuzana Čaputová povedala, že ústavných sudcov vymenuje, až keď dostane plný počet kandidátov. Zákonodarcom sa v doterajších voľbách nepodarilo zvoliť plný počet chýbajúcich kandidátov. V poslednom hlasovaní, ktoré bolo na aktuálnej schôdzi, vybrali iba dvoch. Spolu tak parlament doteraz zvolil 14 kandidátov. Do plného počtu 18 teda chýbajú ešte štyria.


Papuu-Novú Guineu zasiahlo ďalšie silné zemetrasenie

PORT MORESBY. Silné zemetrasenie s magnitúdou 6,8 postihlo tichomorský štát Papua-Nová Guinea, ktorého inú časť zasiahli ničivé otrasy aj v uplynulých dňoch a týždňoch. Najnovšie zemetrasenie bolo zaznamenané v piatok nadránom miestneho času pri pobreží ostrova Nové Írsko, ležiaceho severovýchodne od hlavného ostrova Nová Guinea, uviedla agentúra DPA s odvolaním sa na údaje americkej geologickej služby USGS. O prípadných škodách či obetiach zatiaľ nie sú žiadne informácie. Obe predošlé silné zemetrasenia - v stredu a koncom februára - zasiahli vnútornú časť Novej Guiney, pričom celkove zahynulo viac než sto ľudí.


Ako pri Jankovskej. Pellegrini Glváča za správy s Kočnerom neodsudzuje

Glváč si mal v správach s Kočnerom dohadovať biznis s pozemkami neďaleko Bratislavy.

BRATISLAVA, BANSKÁ BYSTRICA. Ak sa potvrdí, že by bol obsah komunikácie podpredsedu parlamentu Martina Glváča (Smer) a Mariana Kočnera toxický ako v prípade bývalej štátnej tajomníčky ministerstva spravodlivosti Moniky Jankovskej, bude sa musieť vážne uvažovať ako ďalej. Vyhlásil to v pondelok premiér Peter Pellegrini (Smer). Reagoval na článok Denníka N, podľa ktorého si Glváč v aplikácii Threema údajne dohadoval s Kočnerom biznis s pozemkami neďaleko Bratislavy a rozoberal, ako sa má rekonštruovať vláda po odchode Roberta Fica z postu predsedu. Glváč je členom predsedníctva koaličného Smeru. „Zatiaľ je to len výkrik, ktorý je pravdepodobne načasovaný, aby pokračoval. Samozrejme, v správnom momente zaujmem stanovisko. Je to podpredseda NR SR, člen strany a budeme sa musieť týmto zaoberať aj v rámci politickej strany. Nemôžem sám vynášať súdy,“ tvrdil. Na Mariana Kočnera špeciálna prokuratúra podala obžalobu pre objednávku vraždy novinára Jána Kuciaka. Premiérovi sa nepozdávalo zverejnenie komunikácie medzi Glváčom a Alenou Zsuzsovou, ktorá si podľa vyšetrovateľov pre Mariana Kočnera vraždu objednala. „Platia hádam nejaké pravidlá slušného správania a predpisy, že by sa nemalo zverejňovať zo spisov, čo sa zistí a pritom sa netýka trestnej činnosti. Ak mal napríklad niekto intímnu komunikáciu s niekým, objaviť sa síce môže niekde, ale nemalo by byť zverejňované a používané, ako je to používané dnes,“ zdôraznil. K medializovaným informáciám, že údajný sprostredkovateľ vraždy a svedok v prípade Zoltán Andruskó chce vypovedať o trestnej činnosti dvoch ministrov, Pellegrini uviedol, že počul viacero rôznych kombinácií mien a tak nevie, o kom by mal vypovedať. „Nech čím skôr vypovedá, nech ho orgány v trestnom konaní čím skôr vypočujú a nech to začnú preverovať. Ak sa potvrdí, že niekto z ministrov súčasnej alebo minulej vlády robil niečo protizákonné, bude sa musieť zodpovedať štandardne pred orgánmi činnými v trestnom konaní. Aj keby sa malo jednať o ministrov našej vlády, nikto nebude nikoho kryť a nikto nebude žiadať políciu, aby nejaké veci zakryla alebo vo veci nekonala. To môžem garantovať,“ povedal. Predseda vlády tiež ocenil prácu vyšetrovateľov a prokuratúry, vďaka ktorej sa prípad vraždy Jána Kuciaka a jeho snúbenice Martiny Kušnírovej posúva na súd. Ako dodal, verí, že budeme svedkami „odsúdenia kriminálnych živlov“.


Nadal je opäť lídrom rebríčka, Kovalík si výrazne polepšil

Pozrite si rebríček ATP k 25. júnu 2018.

LONDÝN. Španiel Rafael Nadal je opäť lídrom svetového rebríčka ATP vo dvojhre. Nadal preskočil o 50 bodov svojho veľkého rivala Rogera Federera vďaka tomu, že Švajčiar neobhájil titul na tráve v nemeckom Halle. Tretia priečka patrí Nemcovi Alexandrovi Zverevovi a štvrtá Juanovi Martínovi Del Potrovi z Argentíny. Na piate miesto zo šiesteho poskočil víťaz turnaja v Quuen´s Clube Chorvát Marin Čilič, šiesty je Bulhar Grigor Dimitrov. Spomedzi Slovákov je naďalej najlepší Lukáš Lacko na 94. miesto. Martinovi Kližanovi patrí 115. priečka. Výrazný posun vpred zaznamenal Jozef Kovalík. Po triumfe na challengerovom turnaji ATP v Poprade sa posunul zo 150. na 117. pozíciu, teda o 33 miest. "Prvá stovka je stále ďaleko, ale chcem sa naďalej zlepšovať," povedal Kovalík po svojom triumfe na popradskej antuke. V druhej stovke sú aj 166. Andrej Martin a 186. Norbert Gombos, obaja v porovnaní s minulým týždňom klesli o pár miest.